ARSA Pawl In Myanmar Ralkap Thawn Kahcawlhlawk An Phuang – Rohingya Zo An Si? - Chinland Today Media\nSeptember 10, 2017 11:26 pm·0 comments\nZarhhnih sung lenglo Myanmar rampi ralkap pawl le ramhnuai ralkap Arakan Rohingya Salvation Army (ARSA) pawl Rakhine ram ih an kahawk hnu ah, ARSA pawl cu an kahawknak cu October 9 tiang cawlhlawk dingin an puang.\nHi tiih kahawknak cawlhlawk an puannak san cu mipi pawl hnenah eiin le bawmnak dangdang pawl a thlen theinak ding hrang ruahsannak le zangfahnak ruangah a si tiin ARSA pawl cun thusuah an tuah mi ah an ngan. Myanmar rampi acozah lam khalin kan tuahvek in an tuah ding a sive a si tiin an duhnak le ngennak khal an ngan tel.\nAsinan Myanmar rampi thurawn petu le hruaitu, State Counselor Aung San Suu Kyi zung ihsin thuphuangtu Zaw Htay cun, ‘mihel pawl thawn artlangkhat ih thuhla tawlrel dingin, fehphung zianghman kan neilo’ tiin an let tiah CNN cun a tarlang.\nTuini tiang khua urkang saknak ruangah le zarhhnih sungih buainak ruangah Rohingya mi 294000 lenglo Bangladesh ramri ah an tlan zo.\nYanghee Lee, Myanmar rampi ihisn the United Nations Special Rapporteur on Human Rights palai ih a sim dan ahcun mi 1000 lenglo in an thih phah zo tiin a ti. A zat cekci sim a harnak san cu hi hmun ah feh a theih lo ruangah a si titla in a sim.\nMyanmar rampiih an sim dan ahcun mi 421 in annun an caan phah zo tiin an sim.\nRakhine ram ih khawur thu le Rohingya pawl harsat an tuarnak thu ah Myanmar rampi in soiselnak le simrelnak nasa ngaiten a tuar.\nMyanmar santhuanthu ahcun Rohingya timi a umlo ih, Rakhine ramih tlan luh pawl cu Rohingya siloin Bengali le Bangladesh miphun pawl an siih, Myanmar rampi daan leng ih um mi pawl an si.\nRohingya ti hmin phuah cop awin, Rakhine um Muslim pawl cun an mai sakhuanak le miphun, Bengali le Bangladesh sinak cu an tansan ih Myanmar mi siding zuam in an um. An sakhuanak lak thuk ruangah le Myanmar rampi daan leng ih um an si ruangah Myanmar rampiin miphun pakhat ah a cohlang theilo ih, rammi sinak khal a pek duhlo mi pawl an si.\nLeitlun thuthang pawl cun khua ur thu ah le mipi pawl harsatnak pek thu ah, Myanmar Budhist pawl le ralkap pawl cu an soisel in mawhphurtu tiin an puh. Asinan a hmun ih umtu le Myanmar rampi ih thuthang tamsawn ahcun Budhist pawl ih tuah mi siloin an mah Muslim pawl ih cangvaihnak a siih, Budhist pawl an puh mi a si tiin an ti ve thung. #\nSuu Kyi le UN, International Palai Tonawknak Nei\nRemdaihnak Nobel Laksawng Ngahtu Mohamed Unix Myanmar Ra Tlawng\nSagai Ramthen Ih NLD Pawl Cun Hmun Nga Lawng Ah Nehnak Co Lo


Chinram hriamkai ṭangrual pawl in ZRA ralrin an pe | Falam Online Media\nTuhrawng, Chinram thuthang ngaihsak hlawh zet pakhat cu CNF telin hriamkaibu kopaw pawl le ZRA an doaw thu hi a si ih, hih thu thawn pehparin siseh, ZRA in mipi humtu hriamkai pawl a ti buai bet cun Chinland Join Defense Force ralkap pawl in kan do leet ding ti`n Chinland Joint Defense Committee ih ṭuanvonei mipakhat in a rel.\nAmahcun “zomi ram ah ZRA baaklo hriamkaidang kan um siang lo tiih policy an nei ruangah CJDC member a simi PDF-Zoland le CDF-Tonzang cangvaihnak a ti har phah thluh.”\n“ZRA lamin in tibuai thei ringring ruangah le SAC ralhraang dotu hriamkai pawl an tibuai ruangah ZRA le kan karlak boruak cu atu hnakin a sosang sinsin thei” tiah a rel ih “Chinland Join Defense Force – CJDC member le tualsung hriamkai pawl hnaihnoknak an tuah saal pang cun CJDC in a do leet ringring thlang ding” a ti.\nZRA hin Dothlengnak ih pumpeawtu hriamkai pawl umhmun khuarnak voi 3 lai an luhcilh zo ih, an neihsun hriamhrei ralthuam an laksak hlei ah mino ṭhenkhat kut an thlak. December thla thok khalah Zoland-PDF hruaitu Pa Cin Sian Sum an kap that tiah theih a si.\nSiarcih : Pa Cin Sian Sum kap thattu bulpakin thei fel zo\nCutiih, Dothlengnak ih pumpeawtu hriamkai pawl harsatnak an pe hlei ah CNF do tum in ralhraang SAC ralkap pawl thawn an biakaw tiah thuthang a suak ruangah CNF le PDF/CDF hriamkai ṭangrual pawl cun December 17 ah an va kap tiah theih a si.\nCuih ṭum, doawknak thu thawn pehpar in CNA/CNF ih ṭuanvonei Salai HtetNi cun a hnuailam bangtuukin a rel a si.\n“December 17 ah CNF, CDF-Hualngo, Zoland PDF le ZNDF tangrual pawl in ZRA an do timi cu thudik a si. Kan va do naksan cu CNA le tualsung hriamkai pawl nuai ciimit tumin Tedim ih SAC ralhraang thawn an biakaw ti`n CDM tuahtu hnen ihsin thuthang kan dong.”\n“Cuihtlunah kan ram in nor ti`n kan hmu ruangah doawknak a suak hi a si. Tuṭum hi CNF le tualsung hriamkai pawl ṭangrualin ZRA kan do hmasabik ṭum a si ih doawknak ah ZRA lam ah mi 5 an thi. Kan nih lam ah hriam tuar khal kan um lo” ti`n Salai Htet Ni cun a rel.\nDecember 17 ih doawknak thu thawn pehpar in ZRA ih ṭuanvonei mipakhat cun CNF le tualsung hriamkai pawl thiam lo a coter ih “ngaidam in dil le dillo cu ret hrih in a tikcucaan a thleng leh ding” tiah a ti.\nSiarbet : ZRA lamṭang pawl in Mizo kan unau hnen ah zualko\nZRA lamṭang pawl in Mizo kan unau hnen ah zualko\n← CNDF le PDF ralkap dungsiiplai cu Caan ṭha ah laakin Ralhraang pawl in Khawpumhlum deuh thaw Urkaang\nLeitlunhuap ah kan ram buainak a lar nawn lo nak san →\nFalam, Economic Bank ih hnaṭuan ṭhenkhat cu a thup thiarin Zung an kaai`


Zuk Tumpi - Chinland Today Media\nAugust 29, 2012 11:50 pm·0 comments\nBible Siar Ding: Seemtirnak 9:8-17\nNanmah thawn thukamnak (covenant) ka tuah ding. – Seemtirnak 6:18\nVangro (Rainbow) in Pathian ih fahniang pawl kan zatei’ nun in thamdai fingfing ding. A tleuzetmi le a mawizetmi vangro in kan thinharnak (worries) pawl sungin in hlirso ih lungawi hnangamnak hmun ah in khaisaang. Sihmansehla, vangro pawl cun cumi hnakih nasa sawn le rei sawn a daihmi danglam hleicenak (significance) an nei.\nCa Thianghlim sungih hminsinmi thukamnak (covenant) kan hmuh hmaisabik cu; Pathian in Noah hnenih a tuahmi thukamnak a si. Pathian in milai parih a tuahmi thukamnak cu a lungkim, a nemhnget ih ziangtik hmanah leilung cu tilik (flood) thawn ka kholhfai nawn lo ding ti’n thu a kam (promise) hngai. Cumi cu ruangah a nei lomi thukamnak (unconditional convenant) a si. Sim duhmi cu Pathian in thukamnak a neihmi hi Noah ruangah si loin Amah Pathian ih thinlung liolio ruangah a si.\nBible sungih a cuangmi thukamnak pawl cu mangbangza hminsinnak pawl (signs) thawn an kop aw ringring. Pathian in Noah hnenih a thukamnak cu vangro in a langter. Noah in ruahpi nasatak ih surmi le tilik in mi tampi a siatsuahmi a hmuh tikah ziangtluk in a mangbang ding timi khi vun ruahsak hnik hman! Asinan vangro a hmuh tinte’n Pathian in ziangtik hmanah tilik hmangin leilungpi cu a siatsuah nawn lo ding, a timi A thukamnak cu a kilkhawi ding ti’n a zum fek.\nVangro cu kan nunnak ah Pathian ih thukam in ciingkengtertu a si, ti’n a hrekseu cu kan thei thei, asinan Pathian lawng in thil umtu daan famkim cu a thei. Thuphuan 4:3 in, Pathian ih hmuh suakmi a luzik thlengin in sim. Vangro in A uknak bawi tokham cu a kulh thluh, a ti. Li (bow) bangin a hrek lawng kulhmi (arc) vek si loin a hluumpi in famkim ih kual (circle) pianhmang a si. Pathian cun a zapi huap in thil a zoh ringring. A thukam cu kan tthatnak dingah a si ih thukam pelh dah lo Pathian a si.\nBawipa, rinsan tlak Na Ttongkam parih rinnak i neihtermi parah ka lungawi,\nka parih Na thukammi cu ziangtik hmanah a pelh dah lo ding ti ka thei.\nPathian cun Amah thawn kan pehtlaih awknak ding thukam cu ziangtik hmanah a pelhter dah hrimhrim lo ding, ti ka rin ngam a si.


Vuak le velh tuar cingin Pathian thuthangtha phuang | VCTH\nVuak le velh tuar cingin Pathian thuthangtha phuang\nHome » Thuthang » Leitlun Thuthang » Vuak le velh tuar cingin Pathian thuthangtha phuang\nBy vcth on October 24, 2017.\nIndia ram, Jaipur, Geejghar Vihar ah Pastor Walter Masih cu Pathian thuthangtha a phuang ruangah nasa takin vuak le velh a tuar.\nGeejghar Vihar ih Hindu tlangval bur khat cu Pastor Masih inn an va siim ih Pastor Masih cu a nupi le a fanu kum 7 hmai ah nasa zetin an thawi. Cutiih an thawi phah in, “Jesuh an sualnak an thei lo, ngaithiam hngai aw,” tiah a au phah rero.\nCutiih tlangval pawl Pastor Masih inn an va siim cu kiangkap pawl in an zoh vialvial. Thawi a tuar thluh hnu in Pastor Masih cun inn hmai ih a zohtu mipi pawl hnen ah Pathian thuthangtha a phuang bet.\nPastor Masih umnak Rajasthan ramthen ah mipum 57 miliion an um, nan Khrihfa zumtu hi minung 100,000 hman an kim lo.\nPastor Masih cun, “Pathian thuthangtha cu ka aupi zel ding. Thuthangtha phuannak cu ziangtik hmanah ka cawl lo ding, ziangvek harsatnak ka ton khal ah ka aupi zel ding,” tiah a ti.


FALAM MI PAWL TLENG AWK DINGMI THIL PA 4 - Hre Mang\nFALAM MI PAWL TLENG AWK DINGMI THIL PA 4\nFalam milesa pawl zir, thleng awk tulmi thil pa 4\n#1. Hruaitu pitling thluntu tha si zuam ciar ding.\nSanthar, leithlun huap pehtlaihsan (globalized age) asi. Falam milesa pawl hi Chin mi lakah bulpak in kan nau, duai ce lo. Asinan thluntu tha minung an mal tuk. Soisel awk a tam tuk, a sezawng lungput in kan milesa lungthin, thlarau, le ruahnak a eisiat tuk. Kawl ralkap a cozah in kan miphun a siatsuah mi hnakin kanmai lungput sia in a siatsuahmi hi a tihnung in a bese sawn. Santhar mino pawl, hruaitu dungthluntu tha si dingin zir aw, thlun aw, thihcilh mei aw. Kan duhmi midang kan tuah ter thei lo, mah rori in kan thawk hmaisak a tul. Keitla thluntu tha (former army cook) ka rak si ruangah ka sim ngam mi asi.\n#2. Hruaitu pawlin hruaitu tha hringsuak dingin milesa tungdingtu ding lungput.\nBiaknak, politics, pursum leilawnnak khalah kan milesa pawl tungdingtu, hruaitu si cio zuam a tul. Jesuh in “keimah I zumtu cun ka tuah mi vek an tuah dingih ka tuahmi hnakih thilmak tampi an tuah ding” a ti vekin kan hruaimi pawl cu kanmah hnakin sang sawn, fimsawn, thiamsawn, thangso sawn ding in tuahthat tundin duhnak taktak thawn kan milesa pawl kilkip ah kan hruai, kan tundin a cu tuk zo.\n#3. Mipi pawlin hrinhnam, kawhhran pawlkom rikham bahbal in global, leitlun huap in hmaihruai theitu hruaitu dinpi, bawm, thlawp, thlun ngam san asi.\nSanthar, leitlun huap pehzawm awksan asi. Kanmai hrinhnam, pawlkom, tlangkulh sung milesa lawng kan dinpi asile kan thansoh dingzat kan thangso thei lo ding. Mi zokhal, an fimthiamnak le tuahnak ih zir in dinpi, thlawp, thapek, dungthlun kan thiam a tul. Mifim mithiam leitlun huap khawruahnak neitu, thlun hna kan thiam lo asile miphun dang dungah kan tang ringring hrih ding tinak asi.\nHi thil pathum hi nan umnak kawhhran, pawlkom, community, insang le bulpak nun ah zir, thlengaw, nunpi cio uhsi.\nFalam pawl zir ding pa # 4 nak\n“Mi tampi cu theihnak kauhter dingin kilkip ah an vak sukso ding” (Many will go here and there to increase knowledge” (Deniel 12:4) tiah Danial in ativekin Laimi tla lei kili ah kan vak sukso. Theihnak khal ziangmawcin cu a karhzai vivo. Leitlun huap pehtlaihsan asi tikah Laimi pawlin theihnak thu ah fimkhur a tul zet. Kan nauhak lai ahcun laitlang ah sibawi tampi an um lo ih nurse in tla pum an khuai, sibawi, hnar/hngawng/awr sibawi in tla pumkhuai a tul, ke na thana tla si pek a tul. Tlawng cazir pawl lakah BA ngah cun khawte ahcun pathian fate vek an rak si, thuanthu (history) lam zir sang pawl tla in nikhua lam, hriselnak lam, thlaici cin lam, tivek, mai zir lo mi tiangin thiambik (expert) ah an rak cang. Santharsan leitlun khawmual ahcun asinawn lo. Silam thiam pawlin thiambik (specialist) an nei vivo, Pathian thu zir pawl lak hmanah OT/NT, literature, language, thuanthu, tvp in a cipciar in zirnak a karhzai vivo.\nAmerican ramih sumpai lam thiam (financial expert) pawlin America mipi lakah 70% cun sumpai lam thu (financial system) an thei taktak lo, an ti. Zirnak fimnak a sang sinsin, a cipciar sinsin. Mipi naran le mifim thiam sang filawr pawl theihmi a hlat saw sinsin.\nLaimi pawl in kan pupa san ahcun sakap tam, fang za aih, tivek in an rak zuam aw. Cui hnu ah inn tha lo tha, lennak sumpai, lam ah siseh fimthiamnak zirnak lam ah siseh cozah hnatuan sang kai le ramdang feh in siseh an rak zuam aw theu. Tuisan minung pawl hi theih nak ah zuam awknak a nasa zetin a lang. Mi tampi in theih tam hi fimnak ah an ruat si awm tak, thei tambik si an zuam awknak ah an theihmi hnakih tam an sim phahphah theu. Theihnak a thupit rualrual in zuam awknak, porh awknak lam si loin khat le khat hnen ihsin zirnak lamah kan tlan cak a thupi. Kan lakah zo in ziangvek fimnak thiamnak a nei, mino lakah zovek pawl kan cawisan a tul, zo ih fimnak mipi pawl in ziangtin kan thathnempi ding tiah tangdor ten santhar mino, mifim mithiam kan neihmi pawl dung kan thlun thei ding a thupi tuk.\nRamhrang hnatuantu lakah pumpe in nunnak thap ngamtu pawl kan thlun thei a thupi. Biaknak lamah khalah Pathian hriakthih tuu khal pawl dung kan thlun thei a thupi. Rampi sungah mipi kilveng tu ding ralkap pawlin mipi an uk tikah ziang a cang ti cu zapi theih asi. Kawhhran sungah tuu rual pawlin tuukhal kha an duhduh in an uk tum, an mawng asi ahcun ziang a cang ding ti theih cia asi. Lai khawte ihsin, kawlram ram thangso lo bik, leitlun hnufual bik in kan rai h ramdang ah kan mifim mithiam zir sang, Pathian ih fimnak a pekmi, vanlam fimnak in a khat mi hruaitu pawl dungthlun thiam ding zir cio uhsi.\nZiangvek tluk in zirsangmi khalin zir ding a neih tamzia a thei sinsin. Zir mal pawlin zir ding an neihmi khal an thei mumal lo tla asi thei sawn. Zirnak fimthiamnak lamah thansoh vivo kan thiam a thupi zet.\nBible in fimnak hi Pathian hnenah dil dingin in fial. Cun fimnak taktak a langdan tla in sim cih.\n“Nanmah lakah fimnak le theihnak a neitu nan um maw? Nan um a si le a nuncan ṭha in langter sehla, tangdornak le fimnak thawn a tuahmi a thil ṭha tuahnak in langter she” (James 3:12-13)/\nCun fimnak pohpoh hi vanlam ihsin a ra mi asilo ih leitlun fimnak tla a um thu Bible in in zirh fawn.\n“Sikhalsehla nan thinlung sungah iksiiknak le mi huatnak le mahih zawnruahnak lawng a khat a sile ka fim tiin porh aw rero hlah uh; thutak parah sualnak nan tuah rero sawn a si. Cubangtuk fimnak cu vancung ihsin a rami fimnak a si lo; khawvel fimnak a si; thlarau thawn a ral awmi fimnak a si ih khuavang fimnak sawn a si. Iksiknak le hamṭamnak lawng a umnak hmunah cun buainak le ṭhat lonak a phunphun a um ve a si.” (james 13:13-16).\nA tlunta vek hi laimi pawl dinhmun a lailang zet, khawvel fimnak, khauvang fimnak, thlarau thawn a ral aw mi fimnak laimi lakah a tam zet asi ti a lang.\nTusan minung pawlin kan tulmi cu vanlam fimnak asi. James in a simmi hi siar hnik uhsi.\n“ Sikhalsehla van ihsin a rami fimnak cu ziang dang hnakin a thiangmi fimnak a si; cuih tlunah daihnak in a khat, a lung a nem ih pawlkom a thiam. Zaangfah thinpemnak a nei ih hnaṭuan ṭha ih rah a suahter. Thleidannak a nei lo ih titer awknak khal a nei lo” (james 3:17).\nTuisan leitlun huap pehtlaih san le fimsan ahcun arsi lam thu kan sim, hna kan tuan asile milai zumhmang in au rero lo in arsi lam thu zirsang pawl hnenah, sumpai lam thu kan tulmi cu zumhmang in au men loin sumpai lam thu zirsang pawl hnenah, politics thu asile rampi kaihhruaidan thu zirsang pawl hnenah, tvp in kan tulmi hrang fimnak thiamnak hmuhtawnnak a neitu pawl hnen ihsin kan hlawkpi dingin kan hawl thiam a tul tuk zo.\nKan Pathian cu mi aa Pathian asilo, mi aa pawl tla a ko ih vanlam fimnak in a thuam khat sawn theu asi. ‘


Tuar Thiam A Har - Chinland Today Media\nTuar Thiam A Har\nJanuary 22, 2017 2:28 pm·0 comments\nSteve le Sarah timi, nupa duhdawt aw zet hi an rak um. Asinan kum 10 tiang ah fa an nei thei lo ih, an neihawknak kum 11 a thleng thlang. An neihawknak kum 11 kimcam luan hlan ah fa neih an beisei zet. Ziangahtile fa an neih thei lo ruangah an rualpi le innsang sungkhat pawl in tthenawk an forhfial rero thlang. Asinan an karlak ih duhdawtnak hriphang hngetkhoh zet ruangah tthenawk ding cu an ruat ngam lo.\nThla tampi a liam hnu, ni khat ahcun, hnattuannak ihsin Steve a ra tlun lai ah a nupi cu mipa pakhat thawn lamzin ih an feh liam lai a hmu. Mipa cun Sarah ih hngawng in a kuah phah ih, an hlim hmel zet fawn. A lehhnu zarh khat lenglo tiang in, cumi pa le a nupi cu hmun dangdang ah a hmu kop rero fawn. Siimlam vei khat cu Steve a ra tlun lai ah, cu pa cun Sarah cu mawttaw thawn an inn kotka ah a tthum ih a biang ah a hnam ta ti a hmu. Steve cu a thinheng in a riah a se zet nan a nupi hnenah zianghman a sim lo.\nNi hnih a liam hnu, hnattuan ih Steve a buai zet lai can, rial tithawl (glass jug) thawn tidai a suah lai fang ah phone a ra awn. Phone cu a vun kai ih khatlam ihsin, “Hello duat, ka lo tiamkam cia vekin tui siimlam cu nan inn ah ka ra ding,” tiah a run ttong. Steve cun phone cu a thlak. Mipa aw a si ih a nupi thawn a hmuh tlang ttheu mi a si ti khal a zum hnget. Mipa dang hnenah a nupi a hloh zo a si timi ruat in a thin a ling thutthi. A kut ih a ken mi rial tithawl khal a tla ih a kuai darh thluh.\nCutikah a nupi cu, “A remcang thluh ko maw?” tiah sut phah in pindan sungah a ra tlan lut. A thinhengnak ruangah a nupi cu a rak tul ih a tlu. A cangvai nawn lo. A hung tho nawn lo. Cuvete’n rial thlalang kuai lakah a tlu ti a vun mangsuak. Thlalang tum zet pakhat in a sun. A nupi ih thawthawt, a tha caih, a lungtur pawl a thei nan man, a rei hlan ah a cangvai nawn lo. A thluak a buai zet lai ahcun a nupi ih kut ah ca-ik pakhat a hmu. A vun la ih a vun on tikah a sungah cakuat pakhat a hmu ih a thir dukdi. Hiti’n a ngan aw:\n“Duhdawt mi Ka Pasal,\nKa thinlung umdan hi kaa ih ka rel thiam lo ruangah ca in ka ngan mi a si. Zarh khat lenglo sung sibawi ka rak tong zo ih, himi thuhla hi ka lo theihter hlan ah a felfai ka duh fawn.\nSibawi in faphir ka von thu a nemhnget ih, kan fa cu tu ahcun thla 2 an kim thlang. Cumi sibawi lala cu kan neihawk hnu ihsin pehtlaih theih nawn lo in a hlo mi ka ttapa a rak si. Paisa pia khat hman cem lo in keimah le kan fate pawl in zohkhen ding ah thu in tiamkam.\nTuini ah kan inn ih zanriah ra ei ding khal in in tiamkam fawn. Ka kiangih na um ruangah ka lungawi.\nNa duhdawt mi nupi.\nA kut ihsin cakuat cu a tla. Sangka king awn a um ih, a nupi thawn a rak hmuh tlang mi pa a rung lut hnu ah, “Hello, Steve, ka ra thleng dik tiah ka ruat. Na nupi ih ttapa Max ka si,” a rung ti. Vei le khat ah Max cun thisen tili lakih um a farnu cu a hmu thutthi. Zato ah a tlanpi cih ih Sarah cu lungcimit in a um. A pum sungih naute pahnih cu an hloh ta.\nSteve in kimcangte’n thuhla rak zingzoi sehla cun . . .\nHram: www.moralstories.com ih “Truth”, submitted by Kristie, USA\nNo Lai Caan


Media pakhat in fa le pawl Pathian thu zirhnak tuah thei dingah nulepa pawl tampi bawmtu ah cang. (November 18, 2021) | Radio Veritas Asia\nMedia pakhat in fa le pawl Pathian thu zirhnak tuah thei dingah nulepa pawl tampi bawmtu ah cang. (November 18, 2021)\nMedia pakhat in fa le pawl Pathian thu zirhnak tuah thei dingah nulepa pawl tampi bawmtu ah cang.\nWedsite pakhat ah kum hnih lawng a si lai nan leitlun ram 15 le Pathian thuthangtha sim saya 5000 hrawng hnen a thleng zo. Himi wedsite cu "BeCaT" tiih kawh asiih innsang pawl hrangah an fale pawl Pathian thu zirh thei dingah tumtah mi wedsite pakhat asiih zirh nak pawl cu cazir nak tlawng ah Biakinn parish pawl hman a theih.\nKanmah pawl kum tampi kan rak hman mi daan cu mai fa le pawl Biakinn ah hruai in Pathian thu zir ter asinan himi cu san a nei tuk lo. "BeCaT" in a tu ah tuah daan thar thawn thuthangtha an than mi cu nunnak ih a tlamtling mi ah tel dingah an tuah. Himi cu zumnak thawn tuah daan phundang ih theihthiam nak a si. Pathian thusim tu saya le nulepa thenkhat hnen khalah himi tuah daan thar cu zumnak kha innsang hnatuan vekin hmunkhat ten tuah nak asi tiin a sim.\n"Himi cu kanmah pawl in bomzet ah a cang ter. Ka Khristian nunram khal thazang a cang ter. Nu le pa mah rori in buainak pah rero mi a um nan Pathian ah a hnget mi a hram bun a si vekin hmuh ton mi thar lam in on sak tiin Pathian thuthangtha sim sayamah pakhat asimi Maria Sandoval in a sim. Wedsite ih a tel mi cu ahleice in Pathian thu ih zirhmi, Bible le Youcat vek pawl a hrampi ih ret asi thu, himi cu Kohhran ih zirh mi pawl zaten in ban dingah felfai zet in sim fiang nak asi thu, himi wedsite cu Catholic pawl zaten hrang a si thu, asinan a tu ah cun Spain tong thawn lawng ngah theih asiih, a dang tong pawl thawn cun reilote ah hmang thei dingin tuah thei asi ding tiin an sim. Himi thuthang cu Rome Reports thuthang ihsin kan don mi a si.\nPhoto courtesy of ParentCircle\n"Christmas" ti mi cafang hmang lo dingah EU pehtlaihawknak lamhmuhnak pawlkom ih zuamnak cu Vatican ih Cardinal in mawhthluk (30 November 2021)\nAdvent Pangpar kual thu hla sim nak a si.\nMaih nunnak mahte’n latu (Suicide tuahtu) pawl hrangah Kohhran daan ih ruakvuinak tuah a ngah maw?\n"Zarhpini ih Pathian biak thok daan" (sim tu Rev. Fr. David Mangte)


Model In, “Ka Mawi Tuk Ruangah Tlangval Pawlin In Ngiar Ngam Lo” A Ti – Meifar\nUSA, San Diego khawpi ih um fala kum 27 mi Elizabeth Marie cu model hminthang pakhat a si ih online sung khalah a lar zet. A zuk hi magazines tivek ah an tar ṭheu, a tlangval thawn an ṭhenawk hnuah thla 6 sung cu tlangval nei loin aum zo.\nElizabeth in, “Ka mawi tuk ruangah mipa pawlin in ngiar ngam lo, in ṭih. Ka mawi thuhla cu an rel ṭheu nan ka kiangih um ding ngaingai cu an ṭih, in be ngam lo. Ka sinak le ka ruahnak ngaingai hi thei hai sehla cun in nel zet ding” a ti.\nA mawi tuk ruangah tlangval pawlin an ngiar ngam lo ih an fala si dingah cun an huam lo, a mawi tuk ruangah an humhim thei lo dingah an ruat’aw. Amah hi feet 5;10 in a sang, tlangval lawng siloin nunau rualpi khal anei thitha thei lo thu a rel.\nNunau rualpi aneih tikah nunau pawlin an tlangval cu a lonsak ding ti an phang thei tuk ruangah ‘Nunau rualpi khal ka nei ve thei lo, asinan keimah in theifiangtu nunau rualpi ṭha cu ka nei” a ti.\nThawinak Ah Mee An That Tum Ih Minung A That Sual


Kan ziam rero cu a si... - Chinland Today Media\nKan ziam rero cu a si…\nMarch 10, 2009 6:42 am·0 comments\nThingkung le pangpar pawl ih nun sung caan tawite khi na ruah sak dahve maw? Caan reilote sungah an par mawi le an hnah corhno pawl tla an uar leh mai theu khi! Kumkhua nung dingah an duh zet ve ding; asinan Sersiamtu Cung Pathian cun an hrang caan a ruat sak cia ih reilote sungah an ziam mai theu. Cubang in minung kan nunnak khal hi reilote sung vial a si.\nThingkung le hrampi pangpar pawl cu a enkawltu ih thate tidai a pek ih an umnak a sialsak ahcun caan reipi an dam thei nan minung dam sung caan cu sim theih a si lo, sekan khat te sungah khal ah mual kan liam mai. Thinkung khal a thanglian vivo a si ahcun a duhlo zet cing in ziam lam/thihlam a pan rero ti nak a si.\nCuvek thotho in ramsa khal an tum vivo ih an cak vivo rualrual in thih lam an pan vivo khi a rak si. Minung teh ziangha kan si ce…thih duh cu zohman kan um lo nan thi ding thotho cu kan si hi. Kan leitlun kan thlir a si le thil mak tampi a thleng zo. Kan Bible ih rak phuan ciami 666 khal a suak thlang.\nCaan a cem vukvi ding ka tinak a si lo, thiang a lawr vukvi ding ka ti lo asinan caan a kim rero ka ti nak sawn a si. Nu le pa sualnak a karh, u le nau hmuh thiam awklonak a karh, duhhamnak a karh, thinlung sia kan keng vivo, ram khat le ram khat an kap aw ding timi pawl a kim vivo…Thuthangtha ngai an huam lo vivo ding.\nZuamawknak le engtaiawknak a sang sinsin ding. Cui pawl cu a thleng rero ko. Tuizing thuthangca pakhat ka siarmi ka lo ruah ding. A thulu cu “More in US say have no religion” ti a si. Ka siar cu ka thin a phu dukdo cih so khaw. Ka ruatsal ih kan Chin mi kan upat zetmi Upa Nung Kam ih thiang a lawr ding ti a rak aupi nak a va rei nguarngo ve aw! ka ti.\nLeitlun khal a cem leh ding. A dam rei nawnlo ding ti cu a fiang. Kan dung kum 1990 ahkhan mi 8.2% in biaknak ka neilo, biaknak religion ka neilo an ti. Asinan kum 2001 ahcun 14.2% ah an kai ta riai. A tu ah mi ziangzat in Pathian a um lo an ti ding…an va tam zik ve.\nChinlandToday palai pakhat cun Bus par ah “Pathian a um lo” tin ca an tar zo a ti. Mani lala ah CT Palai pakhat in 666 a suak zo thu a ngan men lawng siloin youtub an ti maw kha, cumi ih zoh theih ding in a tuah. Zumnak hnget khoh zet kan neih cu a cu thlang a si. Kan duh le duh lo in kan ziam rero cu a si.


Pope Francis in Indonesia pawl a cah mi tongkam | Radio Veritas Asia\nPope Francis in Indonesia pawl a cah mi tongkam\nPope Francis in Indonesia ih Mission Congress ah a kai mi pawl hnen ih thu cah mi\nPope Francis in Mission Congress ah a kai mi Indonesia pawl hnen ih thu cah mi\nMiphun pumpuluk thawn a pehpar mi Pathian hnatuan nakah nan zaten nan tel a si. Tipil nak thlah nak ti mi duh san cu tha ten kan ruat a si le Baptism kan san lai ih thiangthlarau kan cohlan mi kha rothil pakhat a si. Cumi kan lak laiah Gospel thuthangtha Jesuh Khrih hnenin kan co a si. Cu mi parah tha tho ten kan um caan ah a mawi zet mi thil kan nei a si.\nFial tu nei vekih kan thinlung sungih a um caanah midang hnenah pe awla hlawm ve aw. Cu cu Tipil nak le thlah nak a si. Hi mi thil pahnih in miphun hmuahhmuah thawn a pehpar aw mi Pathian hnatuan nak, thurel khawm nakih dungah awnmawi vek thil an nei teng teng ding. Kan bulpak nun ramah ka Baptism ngah mi hi ziangtin ka nun pi ding? Jesuh Khrih thuthangtha cu hmai lamah phur in thilnu vekin kan nuntu khua sak nak sungah pawl kom nak colh kan si a tul si. Tipil nak le thalh nak cu ziangtik hmanah hngilh hlah uh. Christian pawlin hmailam ah kan feh pi ringring a tul. Kan Cathianghlim in kan ni cu dunglam ih a feh mi minung kan si lo, hmailam ih a feh ringring tu kan si a ti. Thlahnak nak ti mi ih duhsan cu ziang a si ti le hmai laam ih a feh tu Christian ti nak a si. Hmai lam feh in fial tu cu Thiangthlarau Pathian a si. Curuangah Tipil nak le thlah nak parah thazaang la in hmai lamah feh uh si. Hi mi hrangah thlaza cam uh si.\nCutikah kan Bawinu in in humhim dingih hmailamih feh thei nak khal in bawm ding a si. Ka hrangah thla in cam sak uh. A tu thlasuah ka lo pe ding. A zate ih a thiamtu Pathian, Pa, Fapa, thiangthlarau in lo thlasuah hram seh. Amen.


“Thil Ziangkim Hrangah Caan A Um”: Timothy Sui Lian Mang – Meifar\nJanuary 1, 2022 admin Lawrkhawm 0\nTimothy Sui Lian Mang: “Khristmas le kum thar hi kum 57 ka hmang thlang ih, 2021 Khrismas hi sizung ah khawruahhar nawn zetin kan hmang. 2022 kum thar khal Pathian lawng ah ruahsannak neiin kan um. Ka zirsuah mi cu: “Thil ziangkim hrangah cān a um,” ti hi a si.\nCān a um hrih lai asile, Khrismas ni ah cun sizung ih um anhai, vansanglam pawl hnenah cān hmang thlang sehla ti vek tla ka ruat. Sizung ah Khristmas ni ah thinhar zetih um, hnĕm le băwm ṭul an rak tam zet si si maw! Atu-ih riahsiah ih umpawl khal lungawi cān a um leh ding ti cu a hnuaiih Bible Pathian Kamsuakthu hin in simfiang a si:\nThusimtu 3:1-8, “Thil ziangkim hrangah cān a um, van rāng hnuaiih thuhla tinkim hrangah cān a um: Suah cān a um ih, thih cān a um; phun cān a um ih, phun cia phawi cān a um; thah cān a um ih, damter cān a um; ṭhiahbăl cān a um ih, sak cān a um; ṭah cān a um ih, hnih cān a um; lusûn cān a um ih, lām cān a um;\nLungtopawl hlăwn cān a um ih, lungtopawl sarkhawm cān a um; pawmawk cān a um ih, pawmawk el cān a um; hawl cān a um ih, hlohter cān a um; retṭhat cān a um ih, hlăwnhloh cān a um; thlek cān a um ih, ṭhit cān a um; daiteih um cān a um ih, ṭawng cān a um. Duhdawt cān a um ih, huat cān a um; doawk cān a um ih, remawk cān a um.”\nFala Kum 26 Mi Cu A Duhmi Val Thawn Neiaw Dingin An Tawlrel, Cun A Thlanmual Ding Khal An Tawlrel


Salai Publisher neitu Salai Maram (aka) Salai Mithli suhtonnak | VCTH\nHome » Interview » Salai Publisher neitu Salai Maram (aka) Salai Mithli suhtonnak\nBy vcth on October 17, 2015.\nChin calai hrang ih a zuam zettu, mino te Salai Maram cu Salai Publisher timi a din ih Calai thansonak hrangah cauk suah in siseh, ca ngan lam in siseh, Biazai lam in siseh, ti thei tawkin zuam zettu a si. Chinmi cangantu pawl cauk suah saktu khal a si. Hiti vekin Chin calai ṭhansonak parih a zuamnak parah, Vancung Thaihlio Media in kan lawm zet. A zuamnak pawl thawn pehpar aw in, thusuhnak kan rak nei.\nVCTH: Salai Van Cung Lian ih ngan mi “Kum 123 sung ih Falam Pi A Kekar Daan” timi cabu nasuahnak nak ihsin na hmin kan lo thei ih, cabu suah lam na tuahnak a rei zo maw?\nSalai Maram: Si, Salai Van Cung Lian ih cabu kan suah hi mipi tampi thinlung khal kan lak ngah in ka thei ve. Thuanthu tampi a phum aw lawng siloin thuanthu kan khum cih tin ka ruat. Cabu tuah ih kan suah cu 2011 kum ihsin a si ih midang nganmi kan suah hmaisak bik cu Facts of Falam timi cabu a si. 2013 kum, ah kan rak suah ih Kawlram khalah uk 500 kan zuar suak thei.\nVCTH: Cabu suah thei lo pawl na suah sak ti kan thei ih, zo pawl ih cauk na suah sak zo? Cun Calai lam ah a dang ziang pawl cangvaihnak na nei?\nSalai Maram: Cabu suah thei lopawl ti si sawn loin, ca ngantu hnen ta kan dil ṭheu sawn. Cabu ih kan suah zomi pawl cu,\nMai Sokhlei Par ih nganmi, Thangsung Va,\nFrancis Lal Uk ih nganmi Facts of Falam,\nCaleb L Ci Luai ih nganmi Jesuh Khrih Ah le Ṭhang Harhnak ihsin Pitlinnak,\nVan Tuah Piang ih nganmi Theih Kaunak,\nKianghrol Hmingte ih nganmi Eden Zunzam,\nSalai Za Kung Lal ih nganmi Pian Hmang Pali,\nDr Hre Mang ih nganmi Tipi thuamthum Parih ka mitthli,\nKeimah ngan mi Sun Khuathim le Lungsung Thuthup le Mithli Biazai Vol 2 pawl an si.\nCalai lam ih hna ka ṭuan mi pawl cu Malaysia ih umlai 2011 kum thok ihsin The Chin Journal timi cahmai 24 nei journal pi cu zarhtin kan rak suah ih USA ka fehhlan tiang kan suah ih cuhnu khalah peh vivo a sinan rem cang nawn loih kan cawl. Chin Journal timi kha a neta ah The Chin Times tin kan thleng sal. USA ah kan pehsal nan rei daih loin 2012 October thla ihsin kan cawl. Cule kumtin Chin Biazai siarnak kan nei ih tu kum kan tuah thei a sile a vei 5 nak kan tuah ding. 2008 kum, Malaysia ih um laiah Lungsung Thuthup le Mitthli Biazai timi cabu ka rak suah.\nVCTH: Nangmah tla nunthuleng na ngan ve ti kan thei ih, uk ziat lai na ngan zo? Nunthuleng na ngan tikah kan Laimi nih ziangtin an lo response?\nSalai Maram: Nunthuleng hi ka ṭhehfel zo mi cu pali a si zo nan ka suah ngah zomi cu pakhat lawng a si. Ka ca nganmi hnak in midang ih nganmi suah ding hi thupi ah ka ret. Ka nunthuleng le ca dang ka nganmi parah kan miphun cun in thei hrih lo tin ka hmu. Ka no deuh lai si ding.\nVCTH: Himi Salai Publisher hi hmailamah Register tuah vek teh na tum maw?\nSalai Maram: Himi Salai Publisher hi register tuah thei dinhmun a si leh ding cu saduhthat rori a si. USA lawng siloin Kawlram khalah tumtahnak le sunmang tumpi cu a um cia.\nVCTH: Hmailam ah ten kan calai thansonak hrangah ziangvek tumtahnak na nei? Calai lam kan ṭhangso vivo thei dingin ziang kan tuah le a ṭha?\nSalai Maram: Kan Calai ṭhansonak dingah a malbik kumkhat cabu pathum suah vivo kan tum. Cumi cu a malbik a si ih cuhnak ih tam kan suah thei le kan suah vivo lai ding. Chin mi kan calai ih kan ṭhanso thei ding cun kan casiar rori a tul ih cui kan casiar mi ihsin cangantu lole canganmi parah kan ruahnak kha zalen zetin kan ruah khawm awk a ṭul. A ṭha lomi cu ṭha kan ti lo vekin le ṭha kan timi cu a ṭhatdan vekin kan lawm awk a ṭul. Cuti siloin siar lomi khal ṭha tuk, thiam tuk kan ti ringring awk sung ahcun kan ṭhangso thei dah lo ding.


Hitler In Mipa Sinak Zamawh A Nei Fate Deuh Ih Tilmu Pakhat Lawng Nei - Chinland Today Media\nHitler In Mipa Sinak Zamawh A Nei Fate Deuh Ih Tilmu Pakhat Lawng Nei\nFebruary 24, 2016 12:39 pm·0 comments\nThuanthu hminsin vek ih an hminsin theu mi Adolf Hitler ih mipa sinak zahmawh a fate timi hi a dik mi a si tiin an ti.\nThuanthu zirsang mi ropi phanih Jonathan Mayo le Emma Craigie in Hitler ih thuanthu cu Hitler’s Last Day: Minute by Minute tiin an ngan. Cu mi ih an ngannak ahcun Hitler in natnak danglam zet (hypospadias) a neiih cui an natnak ruangah a mipa sinak a fate deuh vekin a umnak a si tiin an tarlang. Culawng siloin tilmu khal pakhat lawng a nei timi cu a dik mi a si thu an tarlang.\nHivek natnak hi mipa 300 ah 1 lawng in an neiih suah thlak ve teiih cangmi natnak cikhat ve hi a si hrimrim. An mipa sinak cu taksa lamah a finawk tam deuh ih curuangah a fate deuh vek ih a langnak a si tin an ti.\nMs Craigie le Mr Mayo ih an ngan mi cabu ahcun Hitler a mah rori khalin natnak lole kim lonak pahnih nei in a rel aw. Pakhat cu mipa ci lam ah le mipa sinak lam ah a si. Hitler ih a bulpak sibawi Dr Theodor Morell khal in ci hrihram lam fehnak ah harsatknak a neih ruangah nupa sinak hmangcak thei dingin cicaknak le thisen fehcaknak le hiarharlnak si khal a pek theu tiah an zum.\nCuruangah Hitler hi lawngfangkheh ih um a tihih nunau mipa sinak lam ah a cak lo zet tiah theih a si.\n1923 laiih thawng a rak tlak laiih a sibawi Dr Josef Steiner Brin ih a hminsinnak ahcun a vorhlam tilmu ih natnak a um thu a tarlang. Asinan a dang zate a that thluh ih a cak zet tiin a ngan.#\nBritain Nunau Cathiam Pawlin Laam An Thiam\nWWW Kan Timi Kum 25 A Kim


Zaw Min Tun, “A Ṭul Asilen Ralkap Ṭuan Lo A Theih Lo Timi Daan Kan Hmang Ding” A Ti – Meifar\nZaw Min Tun, “A Ṭul Asilen Ralkap Ṭuan Lo A Theih Lo Timi Daan Kan Hmang Ding” A Ti\nJanuary 18, 2022 admin Myanmar 0\nMyanmar rampi a him theinak dingah le humhimnak dingah a ṭul asilen ralkap ṭuan lo a theih lo timi daan kan hmang ding tin ralhrang pawl aiawh ih thuphuangtu Zaw Min Tun in January 14, 2022 sun ah a phuang.\nZaw Min Tun in, “Ralkap ṭuan lo a theih lo timi daan le dun hi 2010 November thla ah kan rak tawlrel zo. Ramsung ah himi daan le dun hmang dingin ziangkim timtuahnak kan nei zo nan a takram ah kan hmang hrih lo, kan innhnen ram pawl khalin himi daan le dun hi hmang dingin an tawlrel ve.\nṬhenkhat ram cun a takram in an hmang rero zo, ṭhenkhat cu an hmangsuak hrih lo. Kannih cu ziangkim kan tawlrel cia thluh zo ruangah a ṭul asilen hmang ding lawng a si. Himi daan le dun cu hmang dingin ziangkim kan tawlrel cia thluh zo” a ti.\nRalkap ṭuan lo a theih lo timi daan le dun an hmang asilen ramsung mi, kum 18 ihsin kum 35 mi zaten ralkap ah an ṭuan thluh ding. Ralkap an ṭuan caan cu kum 2 ihsin kum 3 tiang a si dingih cumi hnuah anmai duhhrilnak ihsin ralkap an ṭuan duh lai asilen an ṭuanpeh vivo thei.\nNunau Pakhat Cu A Lu Ah Meithal In An Kap Nan A Thi Lo\nJapan Innsang Nu Pakhat In Nau A Pai, Naute Pa Cu Zo A Si Ti A Theih Hnuah Naute Cu Hngakṭah Runinn Ah A Ret


Kawlram Ah Eithupnak Um, Zohfiahnak Nei Ding - Chinland Today Media\nJanuary 26, 2013 12:58 pm·0 comments\nYANGON : Kawlram cozah ih telecommunications ministry ih tuanvo neitu Thein Tun cun, kan dung zarh ah khan zianghman simcia nak umlo in a hnatuan a ban nak thuthawn pehpar in kawlram cozah dinglai (Pu Thein Sein ih cozah) cun zohfiahnak an nei ding. Kawlram ih Bureau of Special Investigation (BSI) pawl cun tu ah Thein Tun ih cangvaihnak cu an thlingthla ringring ih, Naypyidaw suahsan khal an sianlo thu theih asi.\nCozah hnatuan pakhat, a hmin rellang dulotu cun, “Kawlram ih telecommunications ministry ih hnatuantu mi 20 cu ah BSI pawl in thusuhnak an nei rero zo. Hi an thusuhmi pawl a fiangfai asi ah cun, tuihlan ih hitawk ih hnatuantu pawl khal ko in zohfiahnak le thusuhnak neih ding asi. Thein Tun cu khual a tlawng duh asi hman ah cozah thuneitu pawl hnen ah khawitawk a tlawng ding ti fiangten a sim hnu lawngah khualtlawn an siang ih, tu ah Naypyidaw ihsin suah khal sian asi lo asi” ti in asim.\nKawlram sung ih eithupnak thawn pehpar in Thein Tun hi BSI pawl ih zohfiahmi a pakhatnak asi thu khal asim. Pu Thein Sein in 2011 ihsin kawlram a hruai hnu ah, ziangkim ah fiangfai zet ih hnatuan dingin leh, a thalo mi hlawn ih cozah thianghlim din ding a duhnak ih karbak khal asi fawn.\nFinland President Hlunin Pu Thein Sein A Hmuhdan


ZIANGAH KAN TANGRUAL LO? Chinland Qua Vadis - Buannel News\nSeptember 10, 2018 Buannel News HEALTH, Latest, NEWS 0\nChin mipi hrekkhat in can tampi ah, “Chinpawl cu kan lungrual theilo tukih zianghman kan pitlin thei cuanglo ding, Kawl ralkap cu an tam tuk kan neh thei cuang lo ding; cozah pi neh a theih lo” an ti theu. An ti men lawngsiloin hihi an ruahdan le zumnak taktak khal a si.\nAdam le Evi ih cithlah milai pawl kan zaten thiltha tuah dingah tang rualloin thil diklo le sual tuahnak ah kan tangrual ringring. A diklo le sual cu thaten ruat hmaisa loin kan pawm theuih a dik mi le thami riangri cu pawm le thlun harsa kan ti ringring. Evi ih thilsual tuahnak cu Adam in awlten a thlun ih a tuah ve.\nNoah ih tilik thlen ding thudik a aupi rero mi cu mi tampiin zum duh lole thlun duh loin an um. Sâl tannak ihsin a hruaisuaktu Moses ih thu le ralthatnak thusimtu Joshua le Caleb ih thu hnakin tihhrutnak thusimtu mi 10 pawl thu cu Israel pawlin an zum deuh. Pathian fapa Jesuh le a thusimmi pawl cu thudik le thungai hlir a sinan an zumlo ih thinglamtah parah an kheng that.\nNoah ih thudik aupi rero mi zumlotu pawl cu tilian in a cimral thluh. Moses, Joshua le Caleb ih ralthatnak le thudik an simmi zuamlotu pawl cu thlaler ramcar ah kum 40 sung vakin an thi hlo thluh. Jesui’ thuthangtha zumlotu pawl cun sanmureng siatralnak an tawng. Hivek thotho in hnam damnak thudik aupi rero mi zumlotu le thlun duh lotu pawl cu nungdam cingih hloral rero “hnam hlo” an si. Lamzin pahnih lawng a um: hnam damnak thuthangtha le hnam siatralnak thuthangsia. Chin pawlih hmailam dinhmun cu himi lamzin pahnih ah khui deuh kan zawh timi parah a thumaw.\nA thalomi le diklomi zumtu le thluntu an tam sawn ruangah a tha le dik zum ih thluntu pawl hrangah hmakhaw pihnak le siatralnak lawng a um tinak a si lo. Noah ih thu zumtu mi malte ihsin tuini tiang minung siar cawk lo dam in kan um phah. Moses, Joshua le Caleb ih thu zumlotu pawl cu an siatral thluh nan Joshua ho in Pathian ram tiam cu Israel pawlin an luah thotho.\nBeidawnnak le thanaunak thusimtu pawl le tihhrutnak thu aupitu pawl ruangah thanau ding a silo. Thiltha tuah khal thulh ding a silo. Tan lak sinsin ding a si sawn. Thazang ngahnak ih hman thiam ding a si sawn. Ziangahtile a sia cu a tha in a neh ringring ding, thu diklo cu thudik in a neh ringring dingih thim cu eng in a neh ringring ding.\nLeitlun khui ram hmanah hivek hnam damnak le zalennak an tuan laiah an zaten lungrual zetin an tangrual thluh dah lo. Mi hek hmang, mi zuar hmang, ral lam tangih cangvai, mai hnam hotu sawisel ih do, kan neh cuang lo ding tiih thanaunak lawnglawng sim, remawklonak thu le hla lawnglawng hawlih tuah, hotu le sinak lawng cuh ih buaipi, mi tuah cia le tuan cia mi rak sawisel rero lawng thiam, mai hlawknak le larnak lawng ruatih a harmi cu tuan paih taktak lo, mi tuansuah cia mi cu mai tuan suahmi vekih rel le aupi rerotu, ti pawl cu an um ringring.


Ralring : Kalaymyo ah Miphakar, Mizuarthlai hmang an tam - Falam Online Media\nKalaymyo, Nyaung Pin Thar veng ih vengbawi hlun U Za Duh Lian cu April 21 ah a relhnak hmun ah ralkap kaihkhih a tuar.\nRalkap kaihkhih a tuar dan zoh ciang a si tikah ralkap thuthup pe ringringtu mipi lakah an um ciang tiah ruah a si. Anih hi ralkap ukhruainak duhlo ah hnaṭuan bansan a si ih kaihkhih phang ah mi inn ah a relh.\nKaihkhih a tuar thu thawn pehparin veng sung um mipakhat cun “zaanlam nazi 3 hrawng ah an kai mi a si. A umnak inn an pan ih a rak um lo. Cuhnu ah a relhnak inn ah an va kai. A relhnak inn ziangtin an thei ti cu kan thei ve lo” a ti.\nApril 20 khalah Kalaymyo, Sanmyo veng ih mino 4 cu an umnak inn theifel ciangzet bangin SAC ralkap le palik in an va kai. Hikhalhi ralkap lam thuthup petu an um ruangah kaih an tuar mi a si tiah ruahnak a um.\nHitiih kan mino, khuatlang upa a lak ih kaihkhih an tuar ai cun hriamhreikeng tlangpar ralkapbu ah lut sehla Dothlennak hrang hmasawnnak a um sawn ding tiah ruahnak a um ih hminthup mipakhat cun “ralkap kaihkhihtuar miṭhenkhat cu an ruak lamlam ralkap/palik kut ta va tlan a ṭul ṭheu. Miṭhen an si le hawi bang thei nawn lo ding tiang kutthlak hremnak an tuar. Cuvek a si tikah ralkap kut tuar in kan san a vavai ai cun hriamhreikeng tlangpar ralkapbu ah kop sehla kan lam a tluang sawn ding.”\n“Cun, tlangpar hriamhreikeng ralkapbu kan kop theilo ding ceng a si cun kan mi le sa ralkap kut ih thlengtertu miphakar mizuarthlai hmang pawl hi hmuhsuak tum in kan thianfai tengteng a ṭul a si”\ntiah a hmuhdan a relsuak a si.\n← Chin Phunpi Pawlkom le Chin Phunpi Kilhimnak Ralkapbu dingsuak fel zo\nMisual ralbawi Min Aung Hlaing kai sak dingin NUG in INTERPOL hnen ah heeknak ca a kuat →\nTlangzar doawknak ih CDF ralkap an thih thu cu CDF – Thantlang in nemhnget\nMarch 25, 2022 March 26, 2022 admin 0


Leilungpi 2030 ah ti-ral thluh ding- UN - Chinland Today Media\nLeilungpi 2030 ah ti-ral thluh ding- UN\nSeptember 3, 2009 1:47 am·1 comment\n“Na sa zet ih hmalaknak kan neih lo ahcun kan leilung pi cu tidai khal ah cangin a ti-ral thluh ding, kum 2037 a daih tla si men thei, 2030 khalah a cemral men thei” tin UN Secretary General Ban Ki-moon cun nikhua thleng danglam zohfiang tule zingzoi tu pawl ih umnak hmun pi Svalbard Archipelago, North Pole ihsin km 1200 tluk ih hla a va tlawnnak ah a sim.\nWorld Wide Fund for Nature pawl khal cun hi thu ruangah an thinlung a har zet thu tarlang nak an nei ve.\nThuthang ih an tarlang dan ahcun Arctic ih vur tlang pi cu nikhat hnu ni khat a tiral vivo ih Leilung tlun hmun dang hnak in a let hnih ih rang in a ti ral tin an sim. Hi tiih vur tlang a tiral vivo a si ah cun Tipi thuamthum tidai khal meter khat hnak ih tam a tthang dingih, Leitlun hmun tamsawn cu tiin a khuh thluh ding ti khal cun an sim tel.\nUniten Nation pawlpi lam cun hi thil cangding mi hrang hmalak nak dingah $ 600 billion lenglo a ttul ding tin an sim ih Carbon thli sia le Global warming hrang, green house hrang ih hmalaknak nasa zet nei ding khal in thucah an suah cih.\nRamtin hruaitu pawl khal UN ah climate summit December ah an rel dingih himi thukhal put luh ih nasa ih rel dingin an tarlang.\nIndonesia Ram Ah Ruah Nasatakin Sur\non September 3, 2009 at 2:00 pm\nTheih mi zianghman ka nei lo nan, Bible ka siar tikah kum 2000 tek in Pathian in thuanthu a thlengawter vivo a si a bang. Khristian tampi khalin kum 2000 ah leilungpi cem ding vekah an ruat. Kei khalin a tlangpi cun ka zum ve nan a cekci in in relter canah 2033 si dingah ka ruat. A san cu, Pathian in tui kan hman mi kum 2000 hi Jesuh suah ihsin siar lo in a thawhsal hnu ih Thiang Thlarau a ra thlen ihsin a siar thawk dingah ka ruat. Cuti a si ah cun Thiang Thlarau san cu kum 2000 thotho a rei ding a sile…2033 kum ah a cem.\nHimi thu ah ka ti dik bik ka ti aw lo. Keimahte Bible thlirih ka ni siar dan men a si…


Ben-Nevis Tlang Kainak | VCTH\nHome » Hmun Le Hma » Khual Tlawnnak » Ben-Nevis Tlang Kainak\nKan leitlun ah minung hi kan duh mi le kan paih mi hi kan bang aw cio lo. Kei hi Laitlang ih ṭhanglian ka si vekin tlangpar kai paih zet pawl ka si. Ka thlennak ramkip ih a sangbik an timi tlang pawl ah kai thei ka tum ringring ṭheu. A caan ahcun ka rual pawlin “na va paih ve aw” in ti san men ṭheu. Asinan, tlangkai timi hi tlangkai paih mi hrangah cun a sunglawi zet mi, mah le mah zuam awnak pakhat a si tin ka hmu. Cun Tlang kan kai tikah thinlung ah paihzet le ngamzet a ṭul bet ah harzet in kan kai ih a zim kan vun tlen ahcun hlawhtlingnak ih a pek mi, sim theih lo diriam le lungawinak a um ṭheu. Himi feeling te hi um menmen in khan saa theih a si lo. Bawhlung kan sit ih kan goal fang maw, camibuai kan ong fang maw, tlan zuamawknak ih pakhatnak kan ngah fang maw, kan duh mi bawhlung team ih an neh fang maw ti vek lawng ah khan saa theih a si.\nKa umnak UK ram hi tlangsang pawl a um phah zet. Cuih lakah Ben-Nevis (4,409 ft) tlang timi hi tlagnsangbik a si. Himi tlang hi Scotland ramsung Highland timi area ah um. UK ram ahcun tlang hminthang bik a si vekin kumkhat ah tlangkaitu 100,000 an um. Tlangkai timi hi theihcia vekin ṭih a nung zet. Himi tlang ah hin a liamcia kum 5 sungah tlangkai tu minung 13 an nun an rak liam dah zo. Mihrekkhat cu (Avalanche) timi vur pawl in a silh that ṭheu, cun mihrek khat le an tla that, cun, mihrek le lungto ril minih a khawng that hai tivek an si.\nBen-Nevis tlang hi kaidan lamzin 4 lai in a um. Tlangkai tu zaraan cun Tourist route an timi zin in a kai mi an tam. Asinan, kei hi Tlangpar ih a ṭhanglian mi ka si, tlangkai experience tampi ka nei tikah tourist route lamzin men ih kai ka tum lo. Aharbiknak zin in kai ka tum. Hih tlang hi ke thawn kai men theih a si lo ih, tlaingkainak ih hman mi hreitlung, cramptom (boot ih bun mi ice palnak thir zum) timi le hridai pawl thawn kai a ṭul mi tlang a si. Kan zung ih ka hnatuan pi pa thawn cuih a harbiknak lamzin in kai ding ah kan rak tim tuah. Asinan , kan zung ih kan rualpi pawl hnih cun April thla khuasik caan (UK ram ahcun khuasik caan a si lai) ih tlangkai cu ṭih a nung kai hlah uh tiah in rak kham nan kan kai duhnak thinlung in a neh sawn ruangah in rak kham thei lo. In ṭhih deuhdeuh, a ṭihnung an ti deuhdeuh le kan kai paih sinsin.\nKa umnak khua hi England ram sungih Stockton-on-tees timi khua a si. Cuih ka umnak ihsin Ben-Nevis tlang cu Scotland ram sungah a va um tikah motor thawn nazi 6 lai va feh a ṭul. Cuih tlang tangih a um mi khua hi Fort William khua ti a si ih Tourist Centre zet a si .Kan zung ih ka rualpa thawn cu ka umnak khua ihsin Fort William khua lam pen in motor mawng sawng aw in kan feh. Tlang karlak zin tete an tam hlei ah khuacuannak a rem ngaingai. Tlang lak zin tete pawl kan pahtlang ih Scotland ramsung kan lut tikah Scotland a mawi dan hi cu rel ding a um lo a si. Pathian zaangfahnak in Holland, Norway, Denmark, Sweden, France le Switzerland ram pawl hi ka rak tlawng dah nan Scotland ram hi a mawi hlei cuang. Switzerland ram hi rammawi pakhat a si ko nan Scotland ram hi ka duh deuh. Ziang ah tile an tlang um dan le an khua le loo tete hi kan laitlang thawn bang awknak tete tampi a um in ka hmu. Tlang karlak zin tete pawl cu kan pahtlang hnu ahcun Fort William khua cu zaan 10pm ah kan vun thleng. Lamzin ah sakhi, sabek, thiahhlei ti pawl tam pi kan hmu. Himi khua ih Hostle pakhat ah kan riak. Kan riahnak Hostle hi kan kainak ding tlang tang rori ih um mi a si. Cun, mahten rawl suang theih cih a siih a man tla a ol bik .Kan Hostle ihsin tlagnzim tiang hi Tourist Route lamzin in feh ahcun peng 8 a hlat ih tlangkai ṭhang pawl hrang ahcun nazi (8) lai an rei .Kan kai tumnak lamzin hi CMD route ti a si ih peng 12.75 a hlat ih 1558m (5112ft) kai a si.\n2012 April 14 zingpit nazi 7:00 ihsin breakfast kan ei ṭheh hnu ah Hostle ihsin kan so thok. Angki hlum, mawca, tlagnkainak ih hman mi boot, crampon ti pawl le Ice-axe, hridai pawl, lukhum, tidai le suncaw, GPS, Map pawl ti ṭhepṭhep in kan timhtuah hnu ah tlang kai cu ka pok vuahvo. Kan vun kai thok ahcun kan hmai ah group 3 hrawng kan hmu hai. Cutin tlang a sangnak lam pan in kan kai vivo. Ka rualpa hi ka taan phah tikah taan awk tuk lo ding in nuam deuh in kan kai. Kan baang nawn caan le kan cawl phah in a kai ve mi pawl thawn kan biakaw phah ṭheu. Cutin, nuam tete a sangnak lam pan in kan kai rero. Kan kainak lamzin hi mi kai an mal zet ruangah mi thlun ding a um tuk lo. Kanmah ten kainak lam zin hawl phah Compass hmang phah in cu ti kan kai vingvo. Lamzin kan hawl dan cu, kan map parah compass kan ret ih khawi lam si North timi kan hawl hmaisa, cun kan feh duhnak lam ah compass kan ret ih cutin khawi lam feh ding timi kan thei thei. A hnu ahcun Kan pahnih lawng kan si ih ṭih hman a nung zik lam, thli le a hrangzet, a dai le a dai zet. Ka rualpa cu mithmuh can in ka tan phahphah ruangah ka hngak phahphah theu. Ka rualpa cu Muslim kha hmul sau zet a siih, a rucksack cu a tipuan angki thawn a khuh ih, kianghrol te thawn a so vivo ka zoh cu mibang lak ahcun capo tuhruat in Osama Binladin, Afghan tlang tluan ih a vak laimi video pawl in mang ter.\nTlangtang ihsin tlangtlun kan pan rero ko nan a zim cu thleng ih thleng ti um dah lo. Map tlun ih ka tar mi point 2 to 3 hi kan thleng in kan thleng thei lo. Kan mithmuhnak in a zim a bang miah kan thelng tinten tlagnzim dang a rak um cingcing. Kan baang phah thawn beidong a um zet ṭheu. Tlang nih mi a bum an ti mi hi kan thei cio ding ka zum. A zim kan hmuh mi hi a zim ngaingai si lo in, cui zim kan thleng tikah cem thei loin a zim dang a um cingcing. Thinsau zet, duhnak tumpi thawn kai lo ahcun a ol zet. Ka rualpa tla cu tlangzim kan thleng dah lo ih kan baangzet thawn keimah par lamlam ah a thinheng. Kei hmai in ka feh tikah kan theng zik maw tiah I sut cingcing. Kei nih le a thatho deuh seh tiah, thleng zikte tin ka bum cingcing. Tlangzim dang a hmu lala in ka parah a thinheng, kan elawk phah, cutin kan boot ah hlingneimi kan bun ih ice-axe hreitlung thawn kan kai vivo. Ni khua le tu le tu a thleng aw. Caankhat te ah ruahsur, rial a tlak ih rei lo te ah thli nasazet in a hrang, rei lo teah Ni a rung tlang lala. Kan kai vivo ih a zim thawk nak (point 2) kan thleng. Cui zim kan thleng in cu kan hmuitin mi a zim cu lang tikah ka rual pa in cu hihi maw kan fehnak ding, a nai te si ual a ti nan kan feh taktak ahcun thleng ih thleng ti um dah lo. Vur le khuk cancan in an thuk ih kan ke kan khainak hman ah kan bang tuk. Cun kan ke palnak ding hi a hnget khoh le khoh lo hreitlung in kan test hmaisa ta. Cek hmaisa lo in a kuarnak ah tlak in mithi an tampi theu ruangah ral ringzet in kan kai. Ka rualpa cu a baangtuk ih thaten a karnak ding cek lo in ka ke neh I thlun, cun a hrek hrawng kan thleng ah a palnak a cim ih lungto kar lak ah a ke hlikhlok (ankle) a merh awk ih cutin duhvek in a feh thei nawn lo. A mah le a pa zet, Emergency ka ko ding ka ti nan a duh ve lo, cutin nuam teten kan kai tlang vivo.\nKan kainak lamzin hi ṭih a nung zet. Tlang ka kai mi hmuahhmuah lakah a challenging bik mi tlang a si. A cancan cu ke palnak ding hawl ah ka buai. Ka hreitlung lawng in ka awk awk can a tam pi. Nuam teten kan feh ih kan dungah mi hrekkhat in in rak man. Kan cawl phah, suncaw kan ei phah in nuam teten kan kai ih zaan lam nazi pa 3 ah a zim kan thleng. A zim kan thleng in cu rial a tlak ciam co ih suncaw khal ṭhaten ei theih a si lo. Thli le hrang, ruah le sur, rial le tlak, ziang vek view khal hmuh theih a si lo. Cumi lakah cu ka lai coat ka keng mi te cu ka hruk ih ka zuk awk ta thotho. Himi tlang hi Laimi lakah a thleng hmaisabik ka si ko ding tin ka zum. Ka rualpa cu a zim ka thlen hnu nazi hrek hrawng ah a rak thleng. A tlun cu a rawn zet, inn te an sak nan a sung lut thei a si lo. Ka rualpa cu kee bai nawn ten a rak thleng in cu kan lawmawk rero ih kan diriam zet.\nTlang zim ahcun mero le a pit thluh tikah kan hmai pi 10 fang lawng kan hmu thei.Tlagnzim a thlengtu kan mah pa 2 lawng kan si cumi fang te ah. Tlung lam cu a ol deuh mi ‘Tourist route’ in tlung kan tum ih kan fehnak kan hmu thei nawn lo. Vur in a khat thluh tikah kan fehnak ding lamzin kan hmu thei nawn lo. Khoilam North si ti khal kan fiang nawn lo tikah ka rualpa thawn kan el awk. Kan zumnak a dang veve, kanmah zumnak a hmanbik in le kan ruat awk. Culai ah keneh ka hmu ih cui keneh kan thluh vivo nan a hnu ahcun kham kiangah kan thelng. Kan kir sal lala ih a zim ah kan suak sal. Cutin kan vaivuan ih a hnu ahcun kan thin a phang thlang . Nikhua a tha cing ko ding tin a tlangzim te ah kan hngak rero. Nikhua le that ti um dah lo. Vanthatnak ah mi pa 2 Tourist route in a rak kai mi kan hmu ih lamzin a fehnak ding in sim. Lamzin hmuhnak ah lung tete an rak phun nan mero a pit tuk ih kan rak hmu thei lo mi si. Cui lungphun tete cu pi 20 hlat tluk ah a um vivo ih kan thlun vivo. A tang deuh kan thleng in cun khua a vang deuh thlang mi a rak so kan tong phah phah. A rak so pawl khal in “a tlun kan thelng zik maw” tiah mi an sut cingcing. Thleng zikte tin, thazang ka pek hai. Cu mi lakah kan ton mi nupa te pakhat cu mangbangzet in an pa a kai paih nawn lo, an nu cu thinlung makzet in kai rero, an pa a hnuk phah rero, ka hnih an suak leh lam.\nMero tang kan thleng in cu tlangtluan pawl kan hmu thei sal ih kan hnangam zet thlang. Cumifang ah ka rualpa a ke na mi a thei awk sal. Cui hlan cu kan thinphangnak thawn a ke na mi tla a hngilh si hmang. Tourist route cu lamzin thaten cek mi a si ih map zoh tul nawn lo in zin thlun vivo a si ih thu kan rel phah vivo. A nih hi Mathematics thiam zet mi a si ih David Hilbert le Einstein thu kan rel phah. Einstein general relativity a rak suah hlan deuh ah problems tam pi a rak nei mi kha Prussia university a rel ih David Hilbert in .. hmmm kei mah nih ka solve thei ding tin an rak zuam aw thu. Cule lamzin ah UK ih Mc.Donald interior design tuahtu pa kan tong ih, ziang ruang ah UK ih Mc.Donald pawl hivek look kan ti pei cu, urban look, an concept pawl in sim vivo ih a nuam zet. Cutin nuam teten kan suk vivo ih zaanlam na zi 8:30pm ah dam ten kan Hostel kan thleng sal . Kan ke, kan kawng, kan el, ka hnawng pawl a na thluh. Rawl hman ei thei lo tluk in, zaan tla thaten itthat theih a si lo. Nazi 13 sung tlang kai ticu a rak ol lo zet . Ka rual pi pawl ti vek in ‘kan va paih ve aw’ ka ti awk ve. Asinan, tlangkai timi hi a tlun kan thleng tik ih harsazet in ka zuam ih ka hmuitin mi hmun ka thleng timi lunghmuinak hi man ih leithei a rak si lo. Zuamnak le harnak tuar hnu lawng ah ngah theih mi a si.\nTlang kan kai tikah zin tampi a um. Cuih zin cu mah le cakdan, experiences par ih hril theih a si. Cun nuam teten lungdong lo in kai rero lawng ah a zim kan thleng thei a si . Minung kan nunnak khal kan kai rero mi tlang kan nei cio . Choice tam pi kan nei, Pathan in kan mah le tawk cio kan nun ah in thiamnak in pek. Cuih kan tlang cio kan kai tum tikah zing tin kan kai ding? Zing lamzin in kan kai ding ti hi hril thei cio a si? Kan hmuitin mi ah cu a shawh pek lo in cet lo bang lo in kan kai vivo si le kan hmui tin mi ah kan thleng thei. Minung kan hmuitin mi hmun thleng ding ah ol ten a thlengtu hi kan um ding ka zum lo. Zumnak, mah le mah zumawknak, harsatnak tong ta loin kan hmuitin mi kan thelng thei lo timi hi tlangkainak in I zirh. Tlangkai lawng in maw na thei tin in capoh thei. A thei men men mi le mah ih tong taktak mi an bang aw lo. A tlun thleng ding ah thinlung lamah (mentally) kan cak zet tul, timi khal ka nunnak ah I thathnem pi. Minung cu kan thlengnak hmun ah satisfy timi a um dah lo, Cuihnak in sangsin thleng ding ah kan tum sinsin. Himi tlang ka ke tang ah ka ret thei zo, hi hnak ih sang sawn khawi mi tlang si ka kai ding tiah ka ruat. Ne ta ah Scandinavia (Norway, Denmak, Sweden le Finland) ih tlangsang bik “Gald Hoppigen” timi tlang ka kai thu ka rak ngan leh ding.


Leitlun Tlang sangbik Mount Everest cu Feet 2 in a Ṭhang | Falam Online Media\nLeitlun Tlang sangbik Mount Everest cu Feet 2 in a Ṭhang\nHimalayas Tlang tluan ih um Mount Everest cu China le Nepal ram ih mithaim pawl in caan reizet zirzoinak nei in a saanlam an tah hnu ah tuhlan ai in feet 2 hrawng in a ṭhang/sang tiah December thla sung ah an phuang.\nVur tah telin asaanlam feet 8,848.86 m (29,032 ft) a si mi Mount Everest cu Nepal le Tibet (China ramsung) ramri ih um Leitlun Tlang sangbik a siih Indian subcontinent tumlam an tah ṭum ah (Great Trigonometrical Survey) Leitlun ih Tlang sangbik asinak an hmusuak mi a si.\nAn hmuhsuak kum cekci hi a phunphun in an rel ih rinsantlak The Guardian thuthang cun hitin a ngan.\nGreat Trigonometrical Survey hotu George Everest upat sunloihnak ah Leitlun ih Tlang sangbik cu 1856 kum ah Mount Everest tiah a hmin an pek. 1852 kum ah Great Trigonometrical Survey team ih mathematician Radhanath Sikhdar in zirzoinak an nei mi ih hmuhsuakmi cu Leitlun ih Tlang sangbik a siding a zum thu a rak phuang ih kum tawkmawi rei hnu ah Leitlun ih Tlang sangbik a si tiah an run namhnget leh.\nTlangpi cu Tibet pawl in “Chomolungma” (Goddess Mother of the World lole Goddess of the Valley) tiah an ko. Nepal ram cun Sanskrit ṭong in “Sagarmatha” (Peak of Heaven) tiah an ko.\nHmin rak nei cia cingin British pawl in Peak XV tiah hmin an pek ih 1865 kum ah Tlang saanlam an tah ṭum ih survey hotu British mi Sir George Everest upat sunlawihnak ah Leitlun Tlang sangbik cu Mount Everest tiah a hmin an thleng.\nMi ram a si tlun ah ram neitu ih kohdan Hmin nei cia cingin Mount Everest tiih Tlang hmin an pek cu hmin neitu Sir George Everest cun zahthlakzet a si a ti.\nMount Everest thuhla theihṭha\n1. Leitlun Tlang sangbik a si lo\nTipithuanthum ri in tah ahcun Leitlun Tlang sangbik a si ko. Asinan, Tlang tonak hram rorin tah a si le Hawaii ih Mauna Kea Tlangpi a sang sawn. Tipithuanthum ri in feet 13,796 a sang ih, Tipi in feet 19,700 hrawng a khuh. A tawhram in feet 33,500 a si ih Mount Everest hnakin peng 1 zikten a sang sawn.\nMauna Kea Tlangpi\n2. Vur a tlak ringring\nA sanlam feet 17,400 hrawng cin in kum pumpihlum deuh thaw in Vur a tlak. Tlang kai pawl cun cuih ri an thlen cun mitkherh le thuamhnaw hlum hruk tengteng a ṭul. Boruak a sia tuk ih a sat bik cu -20°C (-4°F) hrawng a si.\n3. Tlang par kai dingah USD $ 30,000 hrawng a ṭul\nTlang kai duh cun khualtlawng suksonak, lamziin khihhmuhtu, training, hmanrua pawl hrang thawn US $ 30,000 tal cemliam a ṭul.\n4. Minung 300 hrawng an thi zo\nVur min, Hmun sang boruaksia natnak (altitude sickness), khaamhrap ih tlak tvk ruangah Tlang par kai minung 300 hrawng an thi zo. Mitamsawn cu ṭum lam ah an thi. Khaamhrap, nikhuasia/boruaksia le harsatnak phunphun ruangah thihhloh tongpang cun an ruak an phur aw lo. Tlang par ah an tanta.\n5. 8,000 Meters sangnak hmun ri cu Death Zone tiah an ko\nOxygen mal, Tlang kai pawl caurau cuang, a dai tuk ruangah meters 8,000 (26,247) sangnak ri cu Death Zone tiah an ko. Hih hmun ri hrawng ihsin mithi an tam thok.\n6. Mithi an mal vivo\nSanthar a si vekin fimthiamnak a sang vivo ih Tlang kainak hmanrua ṭha an hman thok ruangah le nikhua tahnak in boruak umdan ding a sim dik vivo ruangah Tlang par kai mithi an mal vivo.\n7. Tlang kai ah zarh 10 hrawng an rei\nTlang sang a si ruangah nikhua boruak umdan a dang vivo. Boruak le tisa/taksa milaw dingin zir phah vivo a ṭul ih nikhua ṭha hngak phah thawn Tlang par kai tikah zarh 10 hrawng rei a ṭul.\n8. Mount Everest par ih siatralnak rapthlakbik\n2014 : Nepal ram ih 7.8 magnitude thacak Linghninnak ruangah Mount Everest ih Vurpi a ciim ih Tlang kai le lamziim khihhmuhtu minung 16 an thi. Minung 61 in hliamhma an tuar ih, Cuih ṭum cu Mount Everest ih siatralnak rapthlakbik tiah Everest Tlang thuanthubu ah an ngan khum.\n9. Tlang ziim kaisuak hmaisabiktu\nMount Everest ahhin Tlang tamzet a um ih a saanbiknak hmun kaisuak hmaisabik cu New Zealand rammi Edmund Hillary le Lamziin hmuhtu Tenzing Norgay an si. (Kum 1953)\nNew Zealand rammi Edmund Hillary le Lamziin hmuhtu Tenzing Norgay\n10. A Ṭhan a tawp lo\nMount Everest cu kum 60 millon hrawng tar ih ruah mi a si ih geological zawng cun a nauhak/no tuk lai. Indian le Eurasian tectonic plate tulaw ruangah kum khat ah 4mm hrawng a ṭhang.\n← Kum 12 sung an hawl mi Mihlo Nauhak cu A nu in a rak thup ziar\nKyat Ting 4900 cemliam ih Sak mi Falam, Nurse Tlawng ih innpi dot hnih ṭheh fel zo →\nKawngSang Nu in a Pum kuai tiang Thisen a zuuk + VIDEO\nKutdawh Danglam “Manusia Silver a.k.a Silver Man”


Lao Vanzam Tla, Mi 49 Thi - Chinland Today Media\nLao Vanzam Tla, Mi 49 Thi\nOctober 17, 2013 12:23 pm·0 comments\nLao vanzam, Lao Air QV301 cu October 16, ni ah khualtlawng 44 le hntuantu 5 thawn an feh laiah Thailand, Cambodia le Lao ramri naite, Mekong tivapi sungah a tla ih a nungmi thuhla zianghman a um hrih lo.\nLao khawlipi Vientiane ihsin a zammi a si ih Lao ih Pakse khawpi lam zammi a si. Pakse khawpi thlen hlante Mekong tivapi ah a tla. Himi hi nikhua ruangah a si ding, tiin an zum. Tu hrawng hi Philippines, Vietnam le atu a zamnak hmun pawl ah thlisia a hrang ih cumi ruangah a si ding an zum.\nHimi khualtawng pawl hi leitlun ram 10 ihsin minung pawl an tel. Lao rammi 17, Australia rammi 6, France rammi 7, Thailand rammi 5, Korea rammi 3, Malaysia, American, Canada, Taiwan le Vietnam rammi pawl khal an tel. Himi vanzam hi China, Cambodia, Thailand, Vietnam le Singapore ram pawl ah zam rero a si. (Reuters)\nSEA Game Ah Myanmar Cangtha Indonesia 4-2 In Neh\nMalaysia Vanzam Hlomi Hmu Hrih Lo\nHlawhhlang 111 Malaysia Palik In Kai\nMyanmar Le Philippine ah 2016 Suzuki Cup Lek Ding


US ram ah LingHnin, tsunami Darkhiing a Awn - Falam Online Media\nUS ram ah LingHnin, tsunami Darkhiing a Awn\nJuly 22, 2020 July 22, 2020 admin\t0 Comments disaster, Earthquake\nPerryville, Alaska ihsin peng 65 hrawng hlatnak ih 7.8 magnitude thacak linghninnak cun tsunami darkhiing a ti awn.\ntsunami darkhiing awn terin ṭunvo neitu pawl ih tlaangaunak thawngin linghninnak kiangkap ih um khua mi pawl cu hmun himnak hawl in tlangpar lam ah an kaai.\nTlawngkai nihnih zaan, local nazi 10:12, Alaska, southeast Perryville thawn peng 65 hrawng hlatnak, a thuklam peng 6 hrawng ihsin 7.8 magnitude thacak in Ling a hnin ih linghninnak ihsin peng 200 vuakvel ih um pawl, tsunami ralring dingin darkhiing an awnter nan tisuar ṭihnung ding khawp in a tho lo ruangah tsunami darkhiing cu an phit saal.\nNational Tsunami Warning Center ih ṭuanvoneitu cun, “Linghninnak in tsunami cu a tho ter. Nan, tih nung ding khawp in a sang lo. Asinan, 7.8 magnitude thacak ih linghnin mi a si ruangah tipi umdaan a thlengaw thei. Curuangah linghnin ṭuanvonei pawl in offcial in a him a si an ti hnu lawng ah tipar ih hnaṭuan pawl khal a pangai in an ṭuan pehzom thei ding” tiin a sim ih hih linghninnak ruangih khawngawk le hrimhmatuar cu tutiang an um hrih lo a ti.\nAlaska, state seismologist Michael West cun, “Alaska hrang ahcu pangai linghninnak men a si. Asinan, ṭih a nung mi tsunami suakterthei khawp ih thacak a si” ti`n tsunami darkhiing awn cungcang cu a sim fiang.\nAlaska san thuanthu ih linghnin ṭihnungbik cu March 27, 1964 ah a suak. Cuih ṭum ah 9.2 magnitude thacak ling a hnin ih tsunami tisuar le linghninnak ruangah mipum 250 lai an thi a si.\n← Bolivia ram cozah in Ni 5 sungah Miruak 420 phorhsuak\nSweden company in Covid 19 Nathrik 98% Thattheitu Mouth Spray tuahsuak →\nUS Vice President to mi Air Force Two vanzam a Cangsual – Video


Hlawhtlinnak dawnkhamtu pathum - Chinland Today Media\nMarch 11, 2009 4:47 pm·0 comments\nMikip in thlawhtling dingin kan zuam cio ko nan kan hlawhtlin zikzawngah kan beidawngin kan hlawhsam theu. Ziangruangah kan beidawngin kan hlawhsam theu timi na ruat dah maw? Nauhak lai ihsi kan tumtah le tuahsuak dingih kan tummi pawl kha kan ruatsal tikah, kan hlawhsamnak san cu hlawhtling ding rorin kan tuah taktaklo ruangah a si ti kan thei fiang ding. Hlawhtling dingih indawn khamtu cu thil pathum (3) a um cui pawl cu:-\ntihnak hi hlawhtling theilo dingih in dawnkhamtu pakhat cu a si. Tihnak hi ruahnak thalo a si. Inti caklo theh. Mitampi cu hlawhtlinlo an phantuk ruangah an hlawhtling lo ngaingai theu. Hlawhtlinlo an phan ruangah an tuah hlanin an tih in an tuah ngam lehlo ih an hlawhsam. Hlawhsam timi cu tuah dingih tumtah mi kan neih hnu ih kan tuah ngam sallo ih kan cawl san men khi a si. Cucu hlawhsam ( fail ) cu a si. Na tuah na tuan rero tikah hlawhtlinnak na naih vivo titeh na ruat dah maw? Na tuah paih nawnlo ciah cun, na hlawhsawm tinak a si. Tumtahmi parih zuam tento a si hlawhtlinnak bik cu!\nMi dang ruangah\nHihi kan hlawhtlinlonak pakhat cu a si. Midang kan thianrual pawl cun kan hlawhtlin ding hi an duh taktak lo ruangah “Na ti theilo ding” timi, in sim dingin an ralring ih an huam ring ring fawn. Cui “Na ti thei lo ding” timi tongkam cu kan hnaa sungah a caam ih kan tuah tum mipawl le kan zir tummi pawl kan ti ngam lehlo theu. Rualpi le midang pawl cun na hrangih thabik dingvekin an sim ding nan an mah na hlawih ding tiang thutha cu an lo sim dahlo ding. Duhsak taktak vekin a lang theu ding nan an mai phurnak lenglam awka lawng an lam sim theu. Cutikah a neitabikah “Na ti theilo ding kanlo timi kha ka tuah theizo” tiah an lo sim dingih na thin naa ding.\nMai zirlo ruangah\nKanmah lam zirlo ruangah kan tumtahmi kan hlawhsam theu. Cui pawl cu hna tuan ding mi thulhsal, zetnak, tuahlo ding mi sawn tuah, ngan paihlo, siar paihlo ih kan um theu ruangah a si. Kan hlawhsawm theunak hi tumtahnak hngetkhoh kan neihlo ruangah khal a si. Mithen khat pawlcu harsat tuk ruangah ca zir paihlo, hna tuan pailo, beidawng, zuu in ih duhduh ih umsawn an um. Hlawhtlin ding cun mahlam zir le teimaksuah a tul theu. Mai tumtahmi hman theilo, tuah mi thitha neilo, duhduh ih lengvak pawl cun hlawhtlinak an hmu dahlo ding.


China ram laifang cu Typhoon phir Cempaka le In-fa tei' unau in an nuai (video) - IHBURLEN\nJuly 27, 2021 admin RAMLENG THUTHANG, THUTHANG 0\nChina ram laifang ah July 26 zinglam nazi 9 ah Typhoon thli sia phir Cempaka le In-fa cun a nuai ciamco.\nHi Typhoon thli sia phir Cempaka le In-fa hin tipikam tluan a hrawh hnuah Zhejiang Province Kyoshan City ah a lut ih ruah tak zet a sur hleiah thli khal na zetin a hrang. Runhimtu pawl cun Zhejing mipi pawl cu long in an thiarsuak ciamco. Jiaxing ramthen lam khalah mipi cawlhbuk an tuah ih cunah thli le ruah ih a siatsuahmi mipi an retkhawm hai.\nHi thli le ruah hi a na zetih thli cu nazi pakhatah peng (86) cak in a hrang. Video pakhatih a langdan vek asile lamzin ih feh men khal a zam hlo zikte. Hmun thenkhat ahcun nazi pakhatah peng (96) tlukin a cak.\nHi Typhoon In-fa in minung 114000 inn le lo suahsan in an um. Inn le lo siatsuahmi, thil le ri sunral zat hi China tangka in Yuan 4.67 million ($721,000) a si ih minung 155000 cun humhimnak hmunah an um.\nKan dung July (20) ah tilik ruangah Henan ramthen sungah siatsuahnak nasa zet a thleng zo.\n2020 hrilawknak ih result pawl phiahfai a si thu SAC ralhrang ih UEC in thu an suah


Chinram Mindat Ah Ralkap Ih Kammi Bomb Pal Puak Ngahtu Chin Mino Pahnih An Thi – Vapual Auaw\nChin ramkulh Mindat peng Pukun khua kiangih ralkap le Mindat mipi humhimtu doawknak ah ralkap pawl dung an sip cu bomb an kam phah vivo ih Mindat mipi humhimtu lakin mino pahnih cun ralkap kammi bomb an pal puak ngah ih an nunnak a cem.\nDoawknak cu ralkap in raltlan pawl umnak tiang hnaihnok tum in Chin raltlan pawl an pan vivo ruangah mipi humhimtu pawl in ralkap an rak kham ih do aw an si. Ni 4 sung an doawk hnuah ralkap lam dung an sip cu thupten an ra kirsal pei maw tiin thlingthlatu mino an thlah ih bomb an pal puak ngah tikah mino 2 an thi.\nMipi humhimtu lakin hotu pakhat cun “Ni 4 sung kan doawk hnuah ralkap lam cu dung an sip. Neta ah thupten an rasal pei maw tiah thlingthlatu ding kan ruat cu an zohfelnak ah ralkap kammi bomb an pal puak ngah ih a hmunah Salai Tam Hung le Salai David an nunnak a cem. Salai Tam Ling cu hriamhma a tuar a si,” tiah a ti.


Ralkap Kuthnuai Ih Tlawngkai Pawl Cu Thla 2 Sung Lawng Tlawng An Kai Hnuah Buaih An Pe – Meifar\nRalkap Kuthnuai Ih Tlawngkai Pawl Cu Thla 2 Sung Lawng Tlawng An Kai Hnuah Buaih An Pe\nSeptember 30, 2021 admin Myanmar 0\nRalkap kuthnuai ih tlawngkai pawl cu awlsam zetin buaih an ngah hluahhlo, thiamnak lam aiin capi an ngaina sawn. Kachin ramkulh, Putao khua, Government Industrial Science Institute (GTI-Putao) ih tlawngkai pawl cu thla 2 sung lawng tlawng an kai hnuah Engineer buaih an pe.\nKum thumnak tlawngta pawl cu an thiam le thiam lo khalah tlawng an kai phot cun buaih an ngah. Hmin tarlang rem tilo pakhat in “December thla ihsin tlawng an kai thok ṭheu, February thla ah ralkap in thuneihnak an lak ruangah tlawng an cawl.\nJune thla ah CDM tuah lo saya/sayama pawl thawn tlawng an ongsal, tlawng khal ṭhaten an kai lo, July thla ah exam an tuahter cih. An zirmi ah an thiam le thiam lo khal thil zianghman an tuahter lo ih buaih an pe” a ti.\nGTI-Putao tlawng ah kum thumnak tlawngta 100 hrawng an um ih ralkap in thuneihnak an lak hnuah ralkap thulung in tlawngkai cu an malte. CDM tuah saya/sayama khal mi 26 an um.\nTualsung mi pakhat in “Thiamthil nei loin buaih an ngah, a takram ih hna an ṭuan tikah buainak an tong ding ti cu theihcia a si. Ziangvek thinlung in fimthiamnak an kaihruai tum ti khal ka thei lo” a ti.\nSaipum Khua Nauhak Kum 10 Mi Cu Rul In A Cuk That\nMi Zangfahtu Cun Zangfahnak A Dawng


Beijing Khawpi Ah Asia Ram Hruaitu Pawl Tawng Khawm Aw - Chinland Today Media\nApril 14, 2009 2:10 am·0 comments\nTui Thla ni 10 ihsin ni 12 tiang Asian Summit Thailand ramih tuah dingmi cu, Thailand ram mipi pawlin buai nak an tuah ruangah tuahsuak sallo in ttulh sal asi. Asinan China in sawmkhawm in Beijing khawpi ah Asean member ram 10 Indonesia, Singapore, Malaysia, Thailand, Phillippines, Brunni, Burma, Laos, Combodia, leh Vietman ram pawlcu tawnkhawm awknak an nei.\nChina Cozah cun Asean rampawl thanso nakdingih ruah hmannak a tuahmi bawmnak sumpai a ruahman micu China Prime Minister Wen Jiabao in Thailand ih Asian Summit ah puansuak a tummi asinan relzo vekin Thailand a buai ruangah tuahsuaklo in China Beijing khawpi ah tawnkhawm awknak men tuahsal a siih himi hmun ah China Foreign Minister Yang Zie Chi in China ramih sumpai bawmnak ding rua hmannak a tuahmi hi a puang thung a si.\nBeijing khawpi ih Asian ram pawl tawngkhawm aw hin Asia ram pawl i leh in harsatnak tuahthat nakding thu leh thildang thupi tamzet an relmi pawl lakih thupi langsar deuhpawl cu fimthiam nak lam, sumdawn tawn awknak, ramkhat leh ramkhat palkai awknak lamzin, biak pawp awknak, leh Power, ram leilung sungih thilri man khung laksuah dan pawl an rel tlang. tiah China Foreign Minister Yang Zie Chi cun a sim. China in Kum 3 ihsin kum 5 sung tiangih ram inn hnen leh ram rethei pawlih cawi theidingin US dollar Billion 15 a thawh dingih, himi kum sung thotho ah ram Inn hnen pawlthawi Project tumpi an tuah tlang nak dingah US dollar Billion 1 leh Million 70 a thawh tumthu a sim.\nWorld Bank in Burma Ram Bawm Nak A Pe Ding


CCOC2 Ah Falam or CBA NA Kan Telve Ah A Tha Pei Maw? - Chinland Today Media\nNovember 18, 2012 6:59 am·7 comments\nCCOC2 kan thok ngaingai ding a si ahcun CCOC hmaisa ih keneh kan thlun ding cu zoh mawibik le remcangbik kan Chin miphun in funkhawm theitu ding khal a si. Dr. Hre Kio le Rev. Sa Tin Lal ih CCOC2 tuan dan ding an nganmi ihsin ka hmuhdan cu a hnuailam vekin a si.\n1. Dr. Hre Kio cu CCOC2 hnatuannak ah hotu a si vekin kan Chinmi zate telkim thei dingah a saduhthat thu a tarlang. Cuihlei ah ahmaisa CCOC hnatuannak vekin tuahsal a duh thu khal a ca ngan mi ah hmuh theih a si. Ka theihsual lo asile CCOC hnatuannak ah sumpai a rak thawh tambiktu sungkua cu Dr. Hre Kio tei’ sungkua an rak si tiah cabu pakhat ah ka rak siar dah hngehnge. Tuitum ih CCOC2 khal kan Chinmi zate huap ih in khaikhawmtu ding khal ah a tlak hrimhrim.\n2. Rev. Sa Tin Lal ih ca leh nak khal ah CBA NA khal in himi CCOC mission hnatuannak thu ah a thok ihsin a lungkim hmaisabiktu pawlkom an sinak thu fiangten a ngan. An meeting thurel mi record rori phorh in a sim thei. Mah pa le vekin a zoh mi Dr. Hre Kio khal sisehla thudik ahcun simngam/ relpi ngam le thudik tan ngamtu a si nak a langter ih CBA NA hruaitu ropi a tling ko.\n3. Lairam ah mission hna tuan dingin CBA NA in lungkim hman sehla, palai ih an thlahmi le an rinsanzet mi kan Siangbawipa in CBC USA (Hakhapawl) ih thurelmi el lo le peng dang thawn mawizet in hnatuan thei dingin sangka a on sak ngah lo tikah CBA NA cu mangbang in pakhat le pakhat an mawhthluk aw zik zuakzo a si cu. Curuangah Kansas City,KS ih CCOC2 thuhla relsalnak dingah CBA NA tel ding le ding lo hman tuni tiang a fiang hrih lo. A san bik ih lang cu CCOC2 hnatuannak cu CBC pawl in an maita vekin in an ham ih sinak’dinhmun an zem aw ttheptthep zo. Bo an ben ttheptthep zo. Falam pawl cu sawm cop le Ak za 2 dinhmun ah an din a tul ding a bang. Cuvek cu milai sinak cun tuar a harzet ding. Semsem damdam hi a nuambik nan panteh.\n4. CCOC timi hmin cu kan lairam ti engmawitu hmin ih ruahmi, kan lai pacangtha Pathian riantu Rev. C Hrang Tin Khum ih ZBC GS a tuan vanglai ih rak tuan mi a si. A tuantubik Baptist kawhhran si hman sehla tuni ah kan miphun Pathian thlawsuah kan dawnnak a rak si. ZBC ih lo hma a si ih a keneh cu a mawi hrimhrim Pa Pathian khal a lungawi si ding, Laimi thinlungah CCOC timi hmin hi sankhuk daih hminmawi ah a cang vivo.\n5. Falam or CBA NA hrangah sangka khar a si zo maw? Si lamlam hlah ee. Tuan theimi tamtuk kan nei lai. Kansas City ih meeting nak ah tel tengteng a tha ih, CBA NA ih a hmuhdan cipciarzet in sim ding. Sim hnu ah CBC USA ih thu lehnak cu a danglam tengteng ding. A danglam lo hman ah Pathian hnatuannak ah sinak/dinhmun zoh in hnatuan a si lo. Pathian ih duhnak a thluntu miphun kan si ahcun a mah in in cawisang vivo leh ding. Bawipa ih lohma a si raungah tuantlang phot ding a thupibik.\n6. Himi CCOC2 hnatuannak ih phen ah politics a thup aw timi cu zum cio a si. Ziangahtile unau tuanpi cia (CCOC thoknak ah) a si mi Falam le Tiddim pawl ih thinlung le ruahnak sut ta lo, tuan khawm vialvo duh lo ih maita vekin ham vukvi cu mi aa thla lo cun kan theithiam theh ko ee. Asinan kan zum vek in politics a tel le tel lo cu Pathian lawng in a thei fiang ding. Mirang acozah in leitlun ram tampi uk dingah a nawr vivo lai ah missionary pawl khal in mission hna an rak tuan ve. Acozah cun an ram lakmi sung ihsin thil mankhung tampi an lak sak. Asinan Missionary pawl cun Jesuh in tanta sawn a si. Amen, cumi si sunglawibik. Cuvek thotho in ram kan nawr tikah tong le calai ah ciahneh tum in thinlung nei khal rak um pang hmansehla kan nih cun Pathian hna lawng kan tuan mai ke. Mision hnatuan cu laksak, ciahneh le mai’ tong va zirh silo in Thuthangtha sim ding a si sawn. “Jesuh cu ka Bawipa a si” timi an theih ngah le an co ngah ahcun Chinmi hrangah a sunglawibikmi a si ding. Tahthimnak pakhat la sehla, Mizoram ihsin mizo pawl in kan lairam a si mi Simram,zahau ram pawl ah mission hna an rak tuan tikah kan mah le kan tong thupi ah ruat lo in an mai’ tong riangri Pathian biaknak ah in rak hmangter. Tuni ah a rah cu lungawi hnakin an tong hmang duh lo tu bik ah an cang. Curuangah kan nih Falampawl hrangah cun duhdawtnak Jesuh ih Thuthang kan sim niakno men a duh um. Cui Thuthangtha an theih ngah hnu ah duhdawt awknak a karh ding a si sawn.\n7. CCOC2 ah kan tuan ve lo a si ahcun hmailam kan fanaupawl in ziangtluk in mawhthluk lai ding ti cu ka ruat ngam riai lo. Ziangmi phuahhlam kan sim ding? Tuni ih Pathian hnatuan sawmmi kan cohlan lo ahcun kan mipi thlawsuah phitsaktu ah kan cang riangri ding. Mi in lohma kauzet le tuantu tampi an neih lai ah kan nih kutsih in kan rak to men ding maw? Ningzaktuk kan si ding ual. Thlanglam laitlang lo khal ah mission hnatuan ding a tamtuk kan ti men thei. Kan unau naibik tanta in mi dang va duhdawt ciamco teh cu ruah ding tampi a um. Kan chinram sungih kan unau thlarau hlo kan kaih lo ahcun kan miphun duhdawtnak thawn kaihruaitu dingah Falam mi cu kan tlak lo tluk ah kan cang vivo thei.\n8. Himi CCOC2 ah kan tel ih kan thlah ve a si ahcun kan Chinram ah lungrualnak suahtu le pakhat le pakhat tuantlang duhnak a suak sinsin ding. Ziangthu kan thennak poh ah duhdawtnak thawn thuthen a si vivo ding. Zovek uktu kan neih hmanah Bible thawn thukamnak an tuah thei ding. Tusun ah sawmcop dinhmun vekah in ruat hman sehla kan Falampawl kan neih ui lo in, kan thazang zate suah in kan tan ahcun Pathian a lungawi ding. Kan Pathian sunlawih uhsila anih in kan miphun in cawisang dingih thlawsuah in pe ding. Thuneitu sihnakin thungaitu si a tha deuh. Pathian ih tumtahmi sungah kan miphun zate lut uhsi. A thoknak hnakin a netnak a thupi sawn deldel. Ziangtluk Pathian hrangah kan pum pe aw timi a thupi.\nKan nu le kan pa in Arti,Ar le vokte zuar in an rak tuanmi CCOC hnatuan cu tuni ih kan Laimi cun Dollar thawn kan tuan thlang ding. Cucu kan mah ah uan awknak siloin, Pathian thlawsuah liolio a si. Lairam lawng silo, kawlram le leitlun ti engtu dingah Pathian in kan Chin miphun in hmang vivo seh.\nHminsin: Ka thinlung sungah in kamhtuk ruangah ka rak ngan.\non November 18, 2012 at 6:48 pm\nca kan ngan le kan hmin dik tak langh ter ngam sehla, cunah nan thu thlun ding leh zumh ding ah thu kan then thei ding, kha ti vek VAPUAl cu mi tih pawl cu kannih ca siar mal hrang zo nansi tih kan lo thei lo theu/thei a har deuh ee,\non November 19, 2012 at 4:44 pm\nPu Vapual…………..; Paluai ih a lo ti vekin,\nNa hmin ngai langter phah aw la cu duh a um nasa ding.\nNa ca ngan mi a tha tuk, na thinlung a picang nasa ti a lang.\nneta lam khal ah ngan bet thei rak zuam hrih aw.\nKan khawruahnak pawl lamzin fiangfai in hmuh tir phah tu na si.\nPa Hmung says:\non November 19, 2012 at 11:42 pm\nHmin langhter a herh lemlo.\nA bia tu kha a thupi sawn..\nVapual na za bak…\nA tha ngai..hivek bangtuk in lungthin neih ding hi Laimi kan si..\non November 21, 2012 at 7:59 am\na hi va pual ti vek hi\na hmin tak zo saw, in sim thei tu a um kem, zo bik a si, a nu a pa , a hmin, khui tawk a um\non November 21, 2012 at 3:59 pm\nCCOC cu kan tel attha Thlanglam Unau pawl tla kan Tawngan thei pei ih Lungrual naktla kan nei sinsin ding Mihlo kaih nak khal attulsinsin.Midang Hmaisong attul lo.Atirte in Kanraktel zomi asi.Midang unau pahnihkhat menih hAM theih thilkhal asilo.An Ham le Mi hoizawnglo an si ti theih cia ansi8 pam lo sawm.\nCCOC cu kan tel attha Thlanglam Unau pawl tla kan Tawngan thei pei ih Lungrual naktla kan nei sinsin ding Mihlo kaih nak khal attulsinsin.Midang Hmaisong attul lo.Atirte in Kanraktel zomi asi.Midang unau pahnihkhat menih HAM theih thilkhal asilo.An Ham le Mi hoizawnglo an si ti theih cia ansi pam lo sawm.


Nau ka vawn lo tin Coleen in a ti sal - Chinland Today Media\nNau ka vawn lo tin Coleen in a ti sal\nApril 2, 2009 3:56 pm·0 comments\nC. Ronaldo ih hmai nawrpi Wayne Rooney cun a inn teknu Coleen in a bawhlungsit a zoh ti a theih tikah a tha zang a cak zet theu. Wayne ih leh lai cu mi dang tampi in zoh hman hai sehla leitlun ih a duhdawt bikmi a inn sang nu ih a zoh lo ahcun ziangtluk in a thin a nuam lo ding; curuangah a si bualrawn ih a zoh thei lo caan khal ah TV tal ih a rak zoh theu nak cu!\nRooney a hmin than rero lai ih a duhbik mi fala a thur suahmi Cooleen thawi ihkhun pakhat par ih an um tlannak caan a saupi zo ruangah thuthang khawngkhawmtu pawl cun an thuhla theih an duh zet ih kan dung zarh ihsin khan Rooney ih innsangnu nau a vawn ti rorin thuthang an suah rero. Mi pi tam sawn khal in an lungawipi ih mak khal an ti.\nCun, thuthang khawngkhawmtu pawl cun thuhla thei fiang lo in fa veikhat neihnak ding an si ruangah nunau le mipa ah an buai lo cu ai in an fa hmaisabik hmuh ding cak in ni tin an um ih tuikum December thla hrawng ah an nei thei ding tin an phuang.\nAsinan tuizing thuthang cun “Coleen in nau ka vawn lo” a ti timi thuthangca an suah ta riai aw.\nWayne inn sangnu Coleen ih sim vivo nak ahcun “Thla thum lai fa a painak a ti zo tiih thuthang an suahmi pawl a dik lo zia pawl a tar lang. Coleen ih aiawh in a rualnu khal in nau a vawn lo zia a sim fiang sal.\nHmelsia Rooney le Thupte Fapa Nei Ronaldo\nBawhlungsitthiam Rooney le Ronaldo\nWayne Rooney Duhtu Lak Ah Arsen Wenger Telve


An Urthat Mi Kinma Pitar Le Putar Hrang Thlahnak Caanserh An Tuah Thei Hrih Lo – Meifar\nJune 15, 2021 ah ralkap in Magway Division, Kinma khuasen ih inn zaten an urkang thluh ih an khua cu vutcam ah a cang. Khuasung mipi pawl cu sahimnak hawlin ramlak ah an rak tlanlut man.\nTlansuak ve thei lo putar le pitar U Mya Maung (kum 85) le Daw Kyi Hmein (kum 83) cu inn ah an rak um ih ralkap pawlin an inn thawn an ur that. U Mya Maung cu a damlo ruangah lam a leng thei lo, ihkhun ah a it ringring.\nA nupi Daw Kyi Hmein khal a keruh a kiak zo ih ṭhaten a vaksuak thei lo. An tupa in “Ka pi ih ke cu kan tuamhlawm rero lai ih muang teten cun a feh thei. Inn cu lenglam ihsin kan kalh lo, ka pi in ka pu damlo a tlansan thei lo a si bik. Ka pi ruhro cu ka pu kiangah arak um lo, ka pu kang rero cu meisa a mit tumnak ah a kang that ve a si ding” a ti.\nDaw Kyi Hmein in a pasal le an inn kang rero cu tidai thawn thelhmit tum in tidai a khai ti an tikhur ih a thil ret mi ihsin an theithei, asinan pitar damcak lo a si ruangah thelhmit thei loin a duhdawtmi a pasal kiangah mual a liam ve.\nAn ruhro pawl cu an la ih an urkang zo, asinan an sakhua dan vekin thlahnak caanserh cu an nei thei hrih lo. An khua kiangkap ah ralkap pawl an hrang tuk lai ruangah zianghman an tuah thei hrih lo.\nKhuasung mi pakhat in “Ka pilepu vuinak caanserh zianghman kan tuah thei hrih lo, boruak khal a dai hrih lo. Ramlak ih tlan khuasung mi pawl khal an ra kir ngam hrih lo. Ziang tikah ralkap pawl an rasal ding, an ra urkang sal ding ti an phang ruangah khua ah an kir ngam hrih lo” a ti.\nKalay PDF In Ralkap Pawl An Rak Bawh Ih An Kahnak Ah Mithi Le Hliamtuar An Tam


China Thuṭhenzung in Riittheih sii phurtu Australia ram mi That dingin thu ṭhen sak - Falam Online Media\nJune 13, 2020 admin\t0 Comments crime\nRittheih sii phur ruangih kaihtuar Australia ram mi Cam Gillespie cu China, Guangzhou thuṭhenzung in kandung tlawngkai ni 3 ah that dingin thu a ṭhen sak.\nChinese local media ih sim vek a si le tu ih thih daan pek a si mi Australia ram mi hin 2013 ah rittheih sii (methamphetamine) 7.5 kilograms a phur ruangah kaih mi a si ti a siih China ram daan palhbal ruangah thi dingin thuṭhensak a si ti`n an sim.\nChina rampi cun Cam Gillespie that ding thu cu tuizing lawng ah official in a phuang ih hih thuhla ruangah Australia le China ram karlak ih hmuhaw thiamlonak a sang sinsin ding zum a um.\nAn ram hnih hi remaw zetih dawraw ringring an siih kum 2018 sung lawng ah $214 billion man an dawraw.\nAsinan May thla sung ah Australian Foreign Minister Marise Payne in Covid – 19 thuhla thawn pehpar in China ram rinhleh an um a si ti`n a ṭong suak hnu ihsin an karlak ah hmuaw thiamlonak a suak thok ih Cam Gillespie thih daan peknak hin an karlak ih hmuaw thiamlonak a sangter sinsin ding zum a um.\nChina ramsung ih riittheih sii daan ahcun 50 gram (0.05) hnak ihtam riittheih sii phurtu cu an mai` rammi a si khalle thih daan pek ding an timi a si ruangah methamphetamine 7.5 kilograms phurtu Cam Gillespie cu thi ding in thu an ṭhen saknak a si.\n← Tulai Social Media ih hmang larbik “F**K 12” hashtag hi ziang a si?\nSunlai rori ah Kum 26 mi, Uber driver an thawiThat →\nEngland ram Biakinn ih tarmi Jesuh hmel cu hitin an Thleng\n$2 Hlawh ṭhan dingin Amazon neitu Inn hmai ah Duhphorhnak nei\nMexico Lamziinpi ah Vanzam a kaang, Zoi` vanzam a si tikhal an theilo


Malaysia UNCHR in mithar a la ngaingai maw? - The Chin Times\nThe Chin Times > Blog > Lawrkhawm > Thlirnak > Malaysia UNCHR in mithar a la ngaingai maw?\nTui zing, November 28, 2019 ah Myanmar ram ihsi raltlan mipi tamzet cu UNHCR in mithar a la ding tiah ruatin UNHCR office hmai ah an pungkhawm ciamco. Tui zing, zinglam nazi 1AM ah UNHCR office hmai an khat ṭheh zo tiah thuhla theih a si. UNHCR in mithar a la ding timi hi Community pawl in siseh anmah UNCHR officer lala hman in thuhla an theihlomi a si ih, mipi in khui lam thu an rak thei timi cu khawruah harza a si.\nThu umdan cu, Mizansun, November 27, 2019, ah khan Kachin mi minung 80 hrawng cu hringhrim in appointment khal um cuanglo in UNCHR ah an feh ih UNHCR ṭuanvo neitu lam in an zate hnen ah, tui hnu lam thla 10 hrawng ah kawh ding nan sile, kan lo ko leh ding anti ih Cahnah fate (appointment cahnah ngaingai si lo) an pe ih cutin an tlunter.\nMizansun lam ih minung 80 pawl kan lo ko leh tla a si thei, tiih Cahnah fate an rak pekmi thu cu hmun kip ah a darh vivo ih “mi ih thusim sawng le Ar hma cuk” an ti bangin midang dang in an rak theihsawng vivo tikah UN in mithar a la anti ih cutin minung hi zat UNHCR hmai ih hung tlar-aw an si.\nUNHCR in mithar a la siloin mipi lamsawn in an mahte palung in UNHCR in mithar a la tiih an hung panmi a si. UNHCR in a thup a thli in mithar a la dahlo, community pawl hnen ah a simthan ṭheu.\nMithar lak ding thu thawn pehpar ahcun UNHCR hin ziangti lam khalin Community pawl pehtlai lole simthei loin a um lo ding. Ziangah tile, Malaysia ih ummi raltlan pawl cu mah le community nei cio an si tikah UNHCR khal ralring zetin hna an ṭuan ve.\nCuruangah tui zing ih thuhla thar UNHCR in mithar a la timi cu UNHCR in official ih thusuah a tuahmi a si loih mipi lam sawn in mizansun lam ih minung 80 cahnah fate an pek ruangah in pe ve menthei timi ruahsannak thawn feh an si sawn, miṭhen cu thuhla theilo bepbep tawngpa feh ih fehve men an si.\nPrevious Article Korea Lemcang le hla sak thiam Gu Hara cu a inn ah thi cia ih hmuh a si\nNext Article Benjamin Sum Sunglawi zetih hmuah an Tum


Harhdamnak le Hnuhnun thu (Part 2) then hnihnak | Radio Veritas Asia\nHarhdamnak le Hnuhnun thu (Part 2) then hnihnak\n11. Fibrin enzymes dat pawl cu thaw pit nak, nasazet ih leh nak ruangah taksa nat nak, ruh cang pawl nat nak, thling nak pawl le vanzam mawtaw to nak ih ke thling nak, tha mal nak, titsa com, thihri com le ke dil nat nak pawl a zia ter a si.\n12. A rah sungih paraoxonase dat than nak kham tu thilri pawl cu thi sungih Aci dat a kham sak lawng siloin, lung thihri a dar nak pawl kop cih ank le a tul lo mi LDL le HDL colostrum pawl a do sak. Cuihleiah Vitamin K tampi um nak hnuhnun ei nak in lung nat a dam ter ih cell pawl tha a tha ter ih lung thi feh daan a tha ter. Lung nat thawn pehpar mi taksa zeng nak nat ihsin khal a kham thei.\n13. Hnuhnun cu ni hnih asilole ni thum ei ringring nak in a rah sung ih a tel mi gliadin protein cu ril kap pawl ah that nak a pe ih a tul lo mi ril ih khuk rul pawl khal a fai ter ih, hnuhnun sungih a um mi protein dat pawl kha ril in a zuk ih taksa sungah tha zang a pe. Ril pi sungah nat hrik luh ank a kham sak thu, rawl rial nakah tampi a bawm ih, ril pi cancer can thei nak a kham tiin sii tam zohhliah nak in a pom hngek. Ahleicein hnuhnun ti cu fanghma, pe pawl thawn ei tlang tikah thil tha lo pawl a hlo ter ih ril pi a fai ter.Ril pi cancer a um ter lo law law. Zing tin zing rawl ei theh veten hnuhnun hmin ei nak in rawl feh daan a tha ter ih awm nat nak pawl a dam ter.\n14. Tuluk sii zingzoi tu pawl khal in hnuhnun hmin cu lak phak suak pawl thawn an in tlang theu.\n15. Calcium Tattuh dat a tel ruangah ruh pawl a hngek ter.\n16. Potassium a tel ruangah thithang nat nak a cang ter lo.\n17. Hnuhnun hmin cu taksa sungih a tul lo mi freeradials pawl a dawi sak ih cancer cell pawl a thi ter ih hnawi cancer pawl, thi cancer pawl tampin a do sak.\n18. A rah sungah anti-in flammatory enzymes a tel ruangah hnuhnun ei lawng siloin, hnuhnun thling thawn vun par ih hnih tikah hma a dam ter. Vun ih puui parah hnih asile a dam ter thei.\n19. Vitamin le Tattu dat pawl a tam ruangah hnuhnun cu hman hman ei nak in thirang cell pawl suah nak tha a pe ih, taksa nat kham thei nak a sang ter. Dai ngah ih rai bur, awmnaa cutivek tikcucaan zir ih nat pawl a kham. Hna sungih hrik luk tu pawl hrangah hnuhnun in that nak a pe.\n20. Hnuhnun sungah vitamin A tampi a tel ruangah thaw thawt nak zin ih harhdam nak hrang nak a pek ruangah nauvon tu nu pawl hnuhnun ei ank in pumsung fa pawl nun phung suah keh nak ruangih thawthawt nak ih that lo nak in a luat ter.\n21. Vitamin A tampi a tel mi hnuhnun ei nak ruangah kuak fawh nak thawn a peh par mi lung nat lawng siloin khuhkhuh ih thi tel nak le awm har nak in a luat ter. An zingzoi nak vekin hnuhnun ei nak in kuak fawh duh nak thinlung a mal ter tiin an sim.\n22. California phunsang tlawng ah minung 13000 an zoh nak ah Vitamin C amal mi nunau pawl Hnit lamih nat a ngah tu pawl, Vitamin C tampi ngah tikah titsa pawl a thian fai ter ih lun nat a dam ter. Curuangah Vitamin tampi ngah nak dingah hnuhnun ei a tul thu ruah nak pe in an rak forh fial.\n23. Khuai hen nak khal ah hnuhnun in a tur a dam ter thei.\nHnuhnun mu le harhdam nak\n1. Hnuhnun mu kha cawhnawi thawn phawi ih in nak in hngawng thahri bol nat a dam ter thei thu cu Nigeria sii lam mifim pawl in an sim.\n2. Taisen nat a tuar tu pawl hnuhnun a mu le sa pawl tidai tampi rawi ih in nak in nat a zia ter.\n3. Nauhak pawl khukrul suak thei dingah hnuhnun mu cu thaniah ti asilole khuaitizu thawn rawi in ei ter aw. Kum upa pawl khukrul ruangih pum a nat asile, hnuhnun mu hai khat hrawng cip ten keu in nikhat ah veithum ei ter aw.\n4. Hnuhnun mu cu thin ih tur pawl a hlo ter. Kum reipi thin nat nei pawl hrang khal ah ei dingin Tuluk siithiam pawlin ei ding in ruah nak na pe.\n5. Hnuhnun mu kha ro ko in pho in phom in khuaitizu thawn rawi in nikhat veihnih, malte in nak in ruh le cang nak a dam ter thei.\nHarhdam nak hrangih a tha mi hnuhnun ih a thling\n1. Haite thawn a hawng rit in ei le a tha. A hawng kiang ih a thling ei ank in pumpi cu that nak a pe.\n2. Hnuhnun thling in thakthak pawl dam ter tei nak a nei ih, vun par ih a thak mi a cang asile hnuhnun ihsin a suak mi a thling hnih tikah a tha. Hnuhnun pum khat kha a zik kah nam thawn at ina suak mi a thling thawn a thak mi ah hnih aw. Cui hnuah thi a suak asile hma dam nak sii pakhat khat hnih in cui a thawk mi pawl cu a dam ter a si.\n3. A bol, a puar mi pawl le taksa na pawl hnuhnun thling hnih nak in a dam ter.\n4. Hnuhnun in tur a that thei. Curuangah hnuhnun kha a zim in tan in, rul, varngen, khuai tivek tur a nei miih keu nak hmun ih ben nak in tur a reh ih, a naa mi khal zamrang zet in a dam thei.


Solomon le Fimnak Hawltu Unau Thum -\nSiangpahrang Solomon ih fimnak thuhla cu hmun tinkim ah a darh vivo ih, mi tampi cu fim sinsin beisei in a hnenah an ra ttheu. Cui’ minung pawl lakah unau thum khal an tel ve. Jerusalem ah an ra ih, siangpahrang inn ah hna an ra ttuan. Kum khat sung an um ih, fimnak an ngah beisei in Siangpahrang ih ttongkam cu an ngai ringring ttheu.\nAsinan kum khat a kim tikah an lung a tling lo. An lakih pakhat in, “Kum khat pumhlum hinah kan um zo nan ziang fimnak kan ngah? Zianghman!”\nCuruangah siangpahrang hnenah an hnattuan ban siannak dil in an innsang hnenih tlung ding ah an ruatcat.\nSolomon in an dilnak cu a siansak ih tlun ah, laksawng pakhat pek a tiam hai. “Rinumte’n ka hna nan ttuan hai. Curuangah nan pathum in sui dip khat cio simaw, thuron pathum simaw, pakhat sangsang ka lo pe hai ding. Ziang nan hril ding?”\nUnau thum cun ziang kan hril ding tiah an relkhawm. A netnak ah sui dip khat cio la ding in an hril. An sui dip cu an rang parah an ret ih, Jerusalem khawlipi ihsin an poksuak.\nAsinan an feh hlat man hlan ah an nautabik Jacob cu a cawl ih, “Ziangsi kan tuah? Siangpahrang Solomon hnenah fimnak ngah ding in kan ra. Asinan a fimnak tthenkhat in hlawm tum cing in, sui lamlam kan hril lala fawn. Kan ti sual lawlaw a si! Kan kir sal tengteng a ttul,” a ti.\nAsinan a u le pahnih cun an hnihsan men. Curuangah Jacob cu amahte’n siangpahrang inn ah a kir sal. Cule, a sui dip cu thuron pathum thawn thleng sal ding in Solomon hnenah zangfah a dil.\nSolomon cun, “A ngah tuk. Asile, na tiar aw maw?” a ti.\n“Ka tiar aw. Siangpahrang Bawipa.”\n“Thuron pakhatnak – khual na tlawn tikah zingpit khawfing cat ihsin pok aw. Asinan ni a liam hlan nazi malte duh ah cawl ttheu aw. Cutin na tuah asile, riahnak hmunhma, zanthing le tidai hawlnak can ttha na ngah ding ih, na rang hrang khal ah hramhring einak can ttha a um ding.\n“Thuron pahnihnak – Ti a lian mi tiva cu tan lo in, tilian a reh tiang thinsaute’n hngak ttentto aw.\n“Thuron pathumnak – nunau pakhat hnenah thuthup va sim hlah. Na nupi a si hman ah sim cuang aw hlah. Awle, cumi cu ka thuron pathum an si ih, na thei thluh zo.”\n“Ka lungawi, siangpahrang bawipa.”\nJacob cu siangpahrang inn ihsin a pok sal ih, a unau pahnih dawi man ding in manhlap zet in rang thawn a tlan. A va dawi man hai tikah a unau pahnih cun a ngah mi thuron pathum cu theih ve an duh zet. Asinan Jacob in a sim duh hai lo. “Ka ngah mi fimnak cu keimai hrang lawng ah a si. Nannih khal in nan hril mi sui nan ngah kha,” a ti.\nA u pahnih cun Jacob cu an ngaih vak lo. Asinan an pathum in an khualtlawn cu an peh tlang hai.\nSimlam a si tikah Jacob in thuron hmaisabik a vun mangsuak ih, “Hitawk ah cawl in kan riak pei. Hitawk ah zanthing le tidai an um ih, rang pawl hrangah hrampi khal an um,” a ti.\nAsinan a u pakhat in, “Aa aw hlah. Khua a thim hlan ah peng nga kan feh bet thei lai,” a ti.\nJacob cun, “Kei cu hitawk ah ka riak ding,” a ti thotho.\nA u pahnih cun, “Nangmai’ thu a si ko,” an ti.\nJacob cun a unau pahnih an feh liam lai cu a zoh cuahco hai. Cu thluh ah zanthing a hawl ih meisa a muah hnu ah, riahbuk a sak. Cu thluh ah a itthat.\nA u pahnih cu an feh vivo. Asinan khua a rung thim tikah thingkung le hrampi umlonak tlang hrap kawlh rialrial ah an thleng ti an hmu. Asinan khua a thim zo ruangah cutawk ih riah lo theih a si nawn lo.\nZan lai ah vur thlipi a ra hrang. Curuangah meisa hlum ai ding nei lo, le beunak buk nei lo ih um Jacob ih u pahnih cu khawsik lakah an thi.\nA thaisun ah Jacob in a u pahnih ih ruak cu a ra hmu. A u le cu a ttah rero ih, an at ruangih thihnak an ton ruangah a ning a hang zet fawn. A ttah thluh hnu ah a phum ta hai ih, an sui dip pahnih cu a rang parah suang in a poksuak sal.\nTawkfang a feh tikah tiva pakhat a tong. Tihna lam ih vur an zup rero ruangah tidai cu a lian zet. Thuron pahnihnak a vun mangsuak ih, tiva kiangah riahbuk tuah in, tilian a reh ding can a hngak.\nCuti ih tilian reh ding a hngah lai ah rang to in sumdawng pahnih an ra thleng. An rang parah cun sui dip an phur hai. Jacob in tiva cu tan lo ding in a dawn rero nan, duh cuang lo in tiva cu tan an tum. Cutikah tidai in rang par ihsin a fen thlak hai ih, an pil that.\nJacob cun tilian a reh tiang a hngak hnu ah tiva cu a tan. Sumdawng pahnih ih sui pawl cu a la ih a rang parah suang in a feh vivo.\nA netnak ah an khua a va thleng. A mo pahnih an ra ih an pasal thuhla an ra sut. Jacob cun a u pahnih parih thilthleng cu relsuah har a ti tuk. Curuangah annih pahnih cu Solomon hnenih fimnak zir bet ding in Jerusalem ah an um hrih tiah a sim hai.\nCumi zan ah Jacob cun sui pawl cu a nupi a hmuh. A nupi cu mangbang in a mit a phaw keke thluh. “Ziangtin na ngah?” tiah Jacob cu a sut. Asinan Jacob cun thuron pathumnak a vun mangsuak ih, sui a ngah dan cu a sim duh lo. “Thuh tengteng ttul mi thuhla a si,” ti lawng a sim.\nJacob cun a ngah mi sui thawn loram, sabit hmuan, ran rual pawl a lei ih inn thar a sak. Asinan a nupi in sui a ngah dan cu sim ding ah a turhnawh ringring. A netnak ahcun Jacob in a ning tuk thlang ih, thuhla kimcang in a sim lawlaw.\nCule, ni khat ah Jacob le a nupi an to aw ih, Jacob in ka lo vaw ding tiah an hro. Cutikah a nupi cu thinheng zet in, “Cuti asile na u pahnih na that hmaisa ih, tu ah kei i that ding tinak maw?” tiah ring zet in a au.\nCui’ aukio cu an venghnen ih um Jacob ih mo pahnih in an rak thei. Curuangah Jacob cu tualthattu ah an puh. Thutthentu hnenah an hruai ih, a sual a si ti’n thu an tthensak ruangah thih dantatnak pek ding a si. Jacob cun beidong zet in Siangpahrang Solomon hnenah a thuhla ngaihtuah sak sal ding ah a dil.\nSiangpahrang Solomon hnenih an hruai thlen tikah, Jacob cun an tonawk netabik ihsi thilthleng zate’n a sim thluh. Solomon cun a sim mi cu a zum ih thlah zalen ding in thu a pe.\nSolomon cun, “Asinan thil pakhat cu a um. Na neihsiah pawl kha na mo pahnih tla na hlawm a ttul ve lo sawm?” tiah a ti.\n“Ka hlawm hai ding, siangpahrang bawipa,” tiah Jacob cun a sawn. Cu thluh ah lu kun in siangpahrang cu upatnak a pe ih a fehsuak zik.\n“Aw, siangpahrang bawipa.”\n“Ka lo pek mi thuron pathum cu sui tluk in a man a khung ko lo maw? Mifim cun a pathum in pelh lo te’n a thlun ttheu sokhaw.”\n“A si, siangpahrang bawipa. A harsa zawng in ka zir ngah rori a si.”\n“Neta ahcun lamzin olsam sawn thlun aw. Lamzin olsam sawn cu khami thuron thlun mai kha a si.”\n“Awle, siangpahrang bawipa.”\nCuti’n Jacob cu a netnak ahcun fimnak ngah in siangpahrang inn ihsin a tlung.\nPrevious Post: SAC Ralbawi cu Meithla le A Chungkhar dihlak he CDF Sin in CDM an luh\nNext Post: Bei Dong Hlah – Hugh Miller Herr